Kisah Tentera Amerika Yang Belot Dan Menjadi Tahanan Korea Utara Selama 40 Tahun

Pada tahun 1965, Amerika Syarikat berada di pertengahan Perang Vietnam yang memakan masa selama 20 tahun. Seramai puluhan ribu tentera telah dikerahkan bagi membantu Vietnam Selatan menentang Vietnam Utara yang disokong oleh Kesatuan Soviet dan China.

Tentera Amerika yang ditempatkan di Zon Demiliterisasi (DMZ) antara sempadan Korea Utara dan Korea Selatan juga mula berasa risau jika mereka juga akan dihantar berperang ke Vietnam.

Empat orang daripada tentara Amerika yang ditugaskan di Zon Demiliterisasi berasa takut untuk menggadai nyawa di medan perang yang aktif. Jadi, mereka memilih untuk menyeberang sempadan ke Korea Utara daripada dihantar ke Vietnam.

Ini bermakna mereka telah berpaling tadah dan membelot terhadap negara mereka sendiri iaitu Amerika Syarikat yang merupakan musuh ketat Komunisme. Ternyata, ia bukanlah pilihan yang baik.

Salah seorang daripada tentera yang membelot itu ialah Sarjan Charles Jenkins. Menurut Jenkins, rancangan asal mereka adalah untuk menyerah diri kepada Korea Utara dan kemudian mendapatkan suaka dengan kedutaan Rusia di sana.

Mereka juga mengharapkan agar dipindahkan dari Korea Utara ke Kesatuan Soviet dan akhirnya balik semula ke Amerika Syarikat melalui perjanjian pertukaran tahanan perang. Namun, rancangan mereka berlaku tidak seperti yang disangkakan.

Rusia enggan memberikan mereka perlindungan suaka dan membiarkan nasib mereka di tangan Korea Utara. Lebih menyedihkan, mereka dijadikan tahanan di Korea Utara dan terpaksa hidup dalam pengurungan di sebuah rumah kecil tanpa air bersih selama tujuh tahun.

Walaupun telah dibebaskan dari tahanan rumah selama tujuh tahun, keperitan yang dialami mereka masih jauh daripada berakhir. Mereka dipaksa mempelajari falsafah Juche dan ajaran yang diperkenalkan pemimpin pertama Korea Utara iaitu Kim Il-sung. Mereka akan dipukul oleh para pengawal jika tidak mematuhinya.

Keempat-empat sahabat itu akhirnya dipisahkan antara satu sama lain dan Sarjan Jenkins telah dihantar ke Universiti Pengajian Luar Negeri Pyongyang untuk mengajar Bahasa Inggeris.

Di sana, Jenkins telah bertemu dengan Hitomi Soga iaitu seorang pelajar kejururawatan bangsa Jepun yang berusia 21 tahun. Soga telah diculik oleh tentera Korea Utara dari negara asalnya beberapa tahun sebelum itu dan dipaksa untuk mengajar perisik Korea Utara mengenai bahasa dan budaya Jepun.

Hanya 38 hari selepas bertemu, Soga telah diberikan kepada Charles Jenkins sebagai hadiah daripada Korea Utara dan mereka berdua telah berkahwin. Walaupun perkahwinan mereka diatur, pasangan itu akhirnya jatuh cinta antara satu sama lain dan mempunyai dua orang anak perempuan.

Pada tahun 1982, Charles Jenkins telah dipaksa untuk berlakon dalam sebuah filem propaganda Korea Utara berjudul Unsung Heroes. Buat kali pertama sejak dia menghilangkan diri dengan berpaling tadah ke Korea Utara, negara barat dan keluarganya menemui bukti bahawa Jenkins masih hidup.

Menurut Jenkins, walaupun dia dilayan agak baik semasa berada di Korea Utara tetapi dia juga tidak terlepas daripada bahaya sebagai seorang tawanan perang. Pada peringkat awal, dia sering dipukul para pengawal. Malah, mereka juga membuang tatu tentera Amerika pada tubuhnya tanpa memberikannya sebarang bius terlebih dahulu.

Akhirnya pada tahun 2002, Charles Jenkins melihat peluang terbuka buatnya. Selepas Kim Jong-il mengesahkan kepada pihak media bahawa Korea Utara pernah menculik rakyat Jepun, kerajaan Jepun meminta agar rakyat mereka dikembalikan.

Isteri Jenkins iaitu Hitomi Soga telah dihantar semula ke Jepun tetapi dia dan kedua-dua orang anak perempuannya dipaksa tinggal di Korea Utara.

Dua tahun kemudian, keluarga itu dapat bersatu semula apabila kerajaan Korea Utara membenarkan mereka pergi ke Jepun. Kerajaan Jepun telah meminta pengampunan rasmi bagi pihak Charles Jenkins tetapi ditolak oleh Amerika Syarikat.

Pada 11 September 2004, Charles Jenkins dilihat telah menghadirkan diri untuk Hari Patriot yang diadakan di Kem Zama iaitu kem tentera Amerika Syarikat yang berpangkalan di wilayah Kanagawa, Tokyo, Jepun.

Jenkins kemudiannya telah diadili oleh Amerika Syarikat selepas mengaku bersalah atas tuduhan meninggalkan tugas, membelot dan membantu musuh. Jenkins telah dihukum penjara selama 30 hari dan meneripa pelepasan tugas tanpa penghormatan.

Selepas dibebaskan, dia kembali semula ke pangkuan keluarganya di kampung halaman isterinya di Pulau Sado di Jepun. Charles Jenkins juga telah diberikan taraf penduduk tetap oleh kerajaan Jepun.

Pada 11 Disember 2017, Charles Jenkins meninggal dunia selepas menerbitkan dua buah buku tentang pengalamannya sebagai tahanan perang Korea Utara.

3. Tentera Amerika menjadi tawanan perang Korea Utara selama 40 tahun


Sejarah Banjir Besar Tahun 1926 di Tanah Melayu

Fonemena banjir seringkali melanda beberapa kawasan di negara kita, khasnya kawasan pantai timur sehinggakan penduduk di negeri-negeri terbabit sudah membiasakan diri, mempunyai rutin tahunan bagi menghadapi pesta banjir yang berlaku.

Dalam kes banjir melibatkan negeri pantai timur, banyak pihak menuding jari menyalahkan kerajaan negeri yang didakwa melakukan pembalakan secara berleluasa - sehinggakan negeri seperti Pahang, Kelantan dan Terengganu kerap mengalami masalah banjir.

Namun benarkah dakwaan itu? Untuk memahami berkenaan masalah banjir besar di negara kita, kita perlu melihat jauh ke belakang berkenaan dua peristiwa banjir yang melanda negara kita - sekali pada tahun 1886 dan seterusnya pada tahun 1926.

Rekod berkenaan banjir besar yang berlaku pada tahun 1886 di Tanah Melayu agak sukar didapati, berbanding dengan rekod pada tahun 1926. Namun 1886 dipercayai adalah tahun pertama di mana peristiwa banjir besar di Tanah Melayu direkodkan.

Kelantan menjadi antara negeri di Tanah Melayu ketika itu yang mendapat kesan paling buruk bencana alam tersebut, selepas banjir yang berlaku dan angin kencang menyebabkan banyak kerosakan berlaku. Tidak dapat dikenalpasti sama ada berlaku sebarang kehilangan nyawa dalam kejadian ketika itu.

Apa yang kita tahu, pada era tersebut belum berlaku sebarang bentuk pembangunan yang pesat berlaku di negeri itu dan tiada aktiviti pembalakan giat dijalankan, menggondolkan muka bumi.

Berdasarkan kepada rekod sejak 1886, pantai timur telah pun menjadi kawasan paling teruk kesannya akibat banjir dengan banjir dan keadaan sama nampaknya kekal sehingga kini.

Menurut pandangan penyelidik kajian alam dari Universiti Islam Antarabangsa Malaysia, Dr. Zaki Zainudin pada tahun 2015, masalah banjir khasnya yang melibatkan kawasan pantai timur tidak boleh dipersalahkan sebagai berpunca daripada masalah pembalakan, tetapi sebaliknya disebabkan situasi yang beliau istilahkan 'unik.'

Kadar penurunan hujan yang terlalu besar dan kewujudan fenomena air pasang perigean yang menyebabkan kenaikan paras laut, menghalang air hujan daripada dialirkan ke laut dengan baik.

Oleh sebab itulah menurut pandangan beliau, banjir di pantai timur kerap berlaku hampir setiap tahun. Baik, mari kita pelajari tentang banjir besar 1926 - banjir paling teruk pernah direkodkan semasa zaman penjajahan.

Beberapa kejadian banjir besar telah pun berlaku, antaranya banjir tahun 1967 yang menenggelamkan sungai-sungai di Kelantan, Terengganu dan Perak serta mengorbankan 55 nyawa. Banjir tahun 1971 juga dikatakan dahsyat, menenggelamkan Pahang sehingga menyebabkan kerugian jutaan ringgit.

Peristiwa banjir 1971 juga terus dikenang sebagai banjir yang melumpuhkan bandar Kuala Lumpur, menyebabkan hidup 180,000 orang terjejas dan 32 orang meninggal dunia seterusnya mengakibatkan perintah darurat bencana diisytiharkan, Bagaimanapun, banjir besar tahun 1926 tetap dianggap oleh pengkaji sejarah sebagai bencana banjir terbesar, yang memberikan kesan pada negara kita sehingga kini.

Banjir besar 1926 diklasifikasikan sepenuhnya sebagai bencana alam yang berlaku disebabkan perubahan fenomena semula jadi. Semuanya bermula selepas Tanah Melayu ketika itu, terpaksa mengharungi hujan lebat selama 50 jam tanpa henti di beberapa kawasan.

Sekitar 25 Disember 1926, pegawai-pegawai British pada ketika itu masih lagi segar dari meraikan sambutan Krismas. Laporan berkenaan kejadian banjir di Perak sudah didengari, tetapi itu satu perkara biasa pada zaman tersebut. Hujan terus mencurah tanpa henti sehinggalah selepas 24 jam yang pertama - kerajaan yang pada ketika itu dikuasai British mula meramalkan sesuatu yang luar biasa sedang berlaku.

Pada zaman tersebut, negara kita belum mempunyai sistem ukuran hujan yang sempurna tetapi memadai untuk melakukan anggaran. Kadar hujan yang turun dikatakan tidaklah melampau berbanding tahun-tahun sebelumnya, jadi tidak dapat dikenal pasti apakah punca sebenar banjir besar yang sedang berlaku.

Di Kemaman, Terengganu - seorang jurutera perlombongan bernama A.P. Henggeler merekodkan kadar hujan secara bulanan tetapi tidak mendapati wujud sebarang peningkatan ketara. Begitu juga di Kuantan situasi sama berlaku. Namun air hujan yang turun mula menyebabkan takungan-takungan air terbentuk sehingga menyebabkan kehidupan orang ramai terganggu.

Di Kuala Lumpur, orang ramai terpaksa menggunakan sampan untuk ke tempat kerja. Beberapa bangunan di sekitar bandar ditenggelami air yang sehingga 6 kaki tingginya.

Kerajaan pada ketika itu hanya berjaya merekodkan kadar kerugian yang ditanggung melibatkan kawasan pantai barat, khasnya di kawasan bandar seperti di Kuala Lumpur, Selangor dan Perak. Bagaimanapun, kawasan yang dikatakan paling terjejas terukdi sebabkan banjir besar tahun 1926 ini adalah Perak, Pahang, Kelantan dan Terengganu.

Kisah bagaimana mayat-mayat manusia ditemui hampir tinggal rangka disebabkan aliran air yang kuat, diceritakan oleh mereka yang mengalami banjir itu.

Negeri Perak mengalami fenomena banjir daripada sebelum 25 Disember tahun tersebut, tetapi mula berdepan masalah besar bencana pada tarikh 28 Disember sehinggalah 4 Januari 1927. Kuala Kangsar mengalami kerosakan paling teruk, selepas keseluruhan bandar tersebut ditenggelami air dengan bahagian tingkat atas Kolej Melayu Kuala Kangsar terpaksa dijadikan pusat perlindungan penduduk.

Hasil rekod penghulu-penghulu kampung di Perak menganggarkan sebanyak 800 lebih buah rumah orang Melayu, khasnya mereka yang tinggal di kawasan berdekatan sungai lenyap di bawa arus.

Di Pahang, situasi serupa ditemui dengan beberapa buah kampung orang Melayu seperti di Raub lenyap. Air mula naik bermula pada 24 Disember di beberapa kawasan, turun selama 2 hari sebelum naik mendadak pada 27 Disember 1926 sehingga mengakibatkan hubungan jalan, keretapi dan telegraf terputus.

Berikutan banjir yang berterusan sehingga awal bulan Januari, bekalan makanan yang ada terpaksa dicatu, dengan bekalan beras yang sangat terhad diedar. Di sesetengah kawasan yang sukar dijejaki, mereka hanya dibekalkan satu tin susu sebagai makanan untuk sehari khasnya di Kuala Lipis.

Dibeberapa kawasan lain sekitar Pahang, ada kawasan yang ditenggelami air setinggi 18 kaki sehinggakan ramai yang berkemahiran terpaksa bermalam di atas pokok. Tidak diketahui apa nasib mereka yang gagal menyelamatkan diri.

Banjir di Pahang mula reda di beberapa kawasan dan hanya benar-benar surut selepas 9 Januari 1927.

Sekiranya membaca apa yang berlaku di Perak dan Pahang berbunyi seakan-akan sudah teruk benar, apa yang berlaku di Kelantan jauh lebih menakutkan. Banjir di Kelantan bermula agak lewat dengan hujan turun bermula pada 25 Disember dan air hanya mula naik pada malam 28 Disember 1926 dan hanya mula turun pada 2 Januari tahun berikutnya.

Walaupun durasinya lebih pendek, Kelantan boleh dikatakan paling bernasib malang. Melalui rekod kerajaan ketika itu, daripada anggaran keseluruhan kawasan mendatar di Kelantan yang seluas 2589 km persegi, 80 oeratus daripadanya ditenggelami air. Di sesetengah kawasan, air dikatakan naik setinggi 20 kaki daripada aras jalan keretapi, menyebabkan perhubungan pada ketika itu terputus sepenuhnya.

Sesuatu yang perlu kita semua ketahui, pada zaman tersebut penduduk Kelantan sudah pun direkodkan telah pun berdepan dengan masalah banjir. Setiap kali tibanya musim banjir, majoriti penduduk kampung akan berpindah ke kawasan tanah tinggi melebihi 30 ke 50 kaki kawasan asal kediaman mereka bagi menyelamatkan diri. Ini sesuatu yang dah biasa berlaku sebelum banjir besar 1926.

Bagaimanapun, pada tahun tersebut - penduduk Kelantan gagal menyelamatkan diri seperti biasa setelah air naik dengan pertambahan 20 ke 30 kaki menyebabkan keadaan pada ketika itu menjadi kucar-kacir berbanding biasa. 1,700 buah rumah musnah. Bantuan hanya berjaya tiba ke beberapa daerah di Kelantan pada 30 Disember, dua hari selepas bermulanya banjir.

Usaha untuk membantu rakyat Kelantan memulakan kembali hidup selepas banjir reda, sedikit sebanyak berjaya dibantu dengan persediaan mereka semasa hujan mula turun - hasil pengalaman menghadapi banjir setiap tahun. Penduduk sudah pun memindahkan simpanan, barang berharga serta stok padi ke tempat yang selamat.

Cuma banjir besar tahun 1926 memang luar biasa fenomenanya, menjadi pengajaran pada seluruh penduduk Tanah Melayu agar sentiasa bersedia menghadapi apa yang ada. Jadi daripada kita terus menuding jari mencari sebab mengapa pantai timur sentiasa berdepan masalah banjir luar biasa, ingatlah bahawa sejak dulu kehidupan mereka dan banjir tak pernah lekang - hingga sudah menjadi tradisi masyarakat sana.

Jstor Journal of the Malayan Branch of the Royal Asiatic Society


7 Projek Pembinaan Epik Yang Dibina Oleh Hanya Seorang Individu

Bagi sesebuah projek pembinaan berskala besar, kebiasaanya lebih daripada seorang tenaga kerja diperlukan. Selain dapat mempercepatkan progres, pengggunaan ramai tenaga kerja dapat mengurangkan risiko kemalangan yang berpunca akibat kepenatan.

Walau bagaimanapun, dalam sejarah terdapat juga beberapa individu yang mempunyai kehebatan membina beberapa projek hebat secara bersendirian. Walaupun progresnya mungkin agak perlahan, namun kerana minat yang mendalam terhadap apa yang diusahakan, ianya tidak menjadi masalah bagi individu-individu ini.

Berikut merupakan beberapa projek hebat dan mengkagumkan yang dibina atau dihasilkan oleh seorang individu sahaja.

Seorang individu bernama Ra Paulette telah meluangkan 25 tahun untuk membina sebuah penempatan dengan mengorek dan mengukir kawasan gunung di Mexico. Selain melakukannya seorang diri, beliau juga hanya menggunakan alatan tradisional untuk menghasilkannya.

Sehingga kini, 14 buah rumah seumpanya sudah berjaya dihasilkan dengan setiap satunya dijual pada harga $995,000. Sebagai seorang pengkarya seni, beliau melakukannya atas dasar minat dan ingin mengekspresikan karya seninya. 25 tahun bukanlah tempoh yang singkat dan tanpa minat yang mendalam anda sudah pastilah akan menganggapnya satu usaha yang sia-sia.

Pada tahun 1945, Moussa Abdel Karim Al Maamari hanyalah seorang kanak-kanak berusia 14 tahun. Pada ketika itu, beliau telah diperli oleh guru dan rakan sekelasnya setelah beliau dilihat melukis gambar istana dan tidak menumpukan perhatian dalam pelajaran.

Beliau kemudiannya telah membantu pakciknya melakukan kerja-kerja membaik-pulih sebuah kubu di bandar. Kemudian, beliau telah menghabiskan 17 tahun membaik-pulih istana dan rumah orang-orang kenamaan.

Pada tahun 1962, beliau telah membeli sebidang tanah dan 6000 biji batu blok dan telah menghabiskan 60 tahun berikutnya membina istananya sendiri secara seorang diri. Kehebatan dan pengalamannya dalam bidang pembinaan dapat dilihat pada seni bina istana binaannya ini.

Rumah Smith Mansion yang terletak di Wyoming ini juga dikenali sebagai "rumah gila". Rumah setinggi 5 tingkat ini jika dilihat dari luaran kelihatan seperti sebuah rumah tidak tersusun dan hanya menunggu masa untuk roboh.

Rumah ini dibina oleh Francis Lee Smith, seorang pengkarya seni sebagai rumah peribadinya. Apabila keluarganya semakin bertambah, beliau telah menambah sedikit demi sedikit rumahnya sehingga menjadi 5 tingkat.

Beliau walau bagaimanapun telah terbunuh apabila terjatuh daripada bumbung rumahnya pada tahun 1992. Akibat tidak berpenghuni buat beberapa ketika, rumah ini telah menjadi mangsa kegiatan vandalisma sebelum anak perempuannya telah melancarkan projek kutipan dana untuk menjadikannya sebagai sebuah muzium.

Pada tahun 1907, seorang tukang ukir batu bernama Lino Bueno telah dilantik oleh penguasa bandar Alcolea Del Pinar untuk mengorek batu kapur untuk digunakan bagi membina bangunan-bangunan kerajaan. Untuk kerja ini, beliau telah menghabiskan masa selama 7 tahun.

Dalam tempoh 7 tahun ini, beliau telah membina satu ruang atau kawasan yang cukup besar bagi memuatkan sebuah keluarga di dalamnya. Setelah siap, beliau telah membawa isteri dan 5 orang anaknya berpindah masuk ke situ. 20 tahun berikutnya telah dihabiskan untuk menambah ruangan bagi dapur dan 2 bilik tidur.

Hasil kerjanya ini mendapat perhatian Raja Sepanyol ketika itu King Alfonso XIII sehingga beliau telah dianugerahkan Medal of Merit atas usahanya itu. Rumahnya ini pernah menjadi tempat perlindungan semasa Perang Saudara Sepanyol dan plak peringatan telah ditempatkan di rumahnya oleh King Juan Carlos pada tahun 1978.

Pada tahu 1959, seorang pemuda bernama Jim Bishop yang ketika itu baru berumur 15 tahun telah membeli tanah seluas 2.5 ekar di Colorado. 10 tahun kemudian, beliau telah memulakan sebuah projek pembinaan rumah idamannya. Ianya dikenali sebagai Bishop Castle.

Bangunan ini memegang takhta sebagai bangunan tertinggi yang dibina oleh seorang manusia. Ianya mempunyai menara setinggi 49 meter dan setiap blok batu yang digunakan telah diangkat dan disusun oleh Jim Bishop sendiri. Beliau membina tanpa perancangan dan hanya mengikut gerak hatinya.

Regent merupakan sebuah pekan kecil di North Dakota dengan populasi hanyalah sekitar 160 orang. Gary Greff, seorang pesara guru telah berusaha menyelamatkan pekan in daripada terus mati dengan perancangannya menjadikan pekan Regent sebagai tempat pelancongan pada tahun 1990.

Beliau telah membina 10 patung replika di lebih raya menuju ke Regent. Selain itu, beliau juga telah membina kawasan piknik dan taman permainan di sekitar binaan replika ini. Segala urusan penyelenggaraan seperti memotong rumput dan membersihkan kawasan tersebut juga dilakukannya secara sendirian.

Apabila berhijrah ke South Carolina pada tahun 1982, Fryar dan isterinya yang merupakan orang Afrika Amerika telah dinafikan hak mereka untuk memiliki rumah atas alasan stereotaip rasis bahawa mereka tidak akan menjaga kawasan halaman rumah mereka.

Fryar yang sebelum itu langsung tidak mempunyai pengalaman memelihara tanaman ingin membuktikan tanggapan dan stereotaip itu salah. Beliau telah berjaya memenangi anugerah “Yard of the Month” yang dianjurkan oleh masyarakat tempatan. Bagi masyarakat setempat, beliau dianggap seorang hero kerana berusaha melawan stereotaip negatif terhadapnya dengan caranya yang tersendiri.

Lama kelamaan, minatnya terhadap tanaman semakin berkembang dan dalam tempoh 30 tahun berikutnya, telah menanam lebih 300 jenis tanaman. Tanaman-tanaman ini juga akan dibentuk mengikut kreativitinya dan taman botaninya ini menerima kunjungan ramai pelancong dari luar negara.


Kenapa Adolf Hitler Simpan Misai Kontot?

Walaupun seringkali disebut dalam persepsi buruk, legasi Adolf Hitler dan tentera Nazi di dunia tetap dikenang sehingga kini. Namun, artikel kali ini bukanlah untuk membincangkan berkenaan legasi perang dan pembunuhan yang ditinggalkan Hitler atau cara tabik mereka yang unik, sehingga sering diikuti individu-individu kurang kesedaran.

Kali ini, kita hanya akan mengulas berkenaan satu perkara saja yang sering dikaitkan dengan Hitler sendiri - iaitu misainya. Seandainya disebut tentang misai Hitler, mudah bagi kita membayangkan rupanya.

Seringkali diparodi dalam rancangan komedi serta dijadikan simbol kutukan oleh mereka yang anti gerakan Nazi, misai Hitler adalah satu simbol yang mudah diingati, sangat ikonik dalam budaya popular dunia. Apa kisah di sebalik misai itu? Kenapa Hitler memilih misai sedemikian rupa?

Untuk sekian lama, masyarakat dunia langsung tidak mengetahui dari mana Hitler mendapat idea bagi menggayakan misainya sedemikian rupa - walaupun wajah beliau menjadi sangat popular di seluruh dunia.

Pada tahun 1954, di sebuah arkib di Marbach, Jerman berlaku penemuan beberapa jilid dokumen yang mengandungi esei hasil karangan seseorang. Namun mereka yang menyelongkar tidaklah mengambil endah apa isi kandungannya pada ketika itu.

Selang beberapa tahun selepas itu, barulah mereka menyedari bahawa koleksi esei yang ada tersembunyi di arkib itu merupakan hasil tulisan Alexander Moritz Frey, salah seorang penulis terkenal Jerman yang dikenali sebagai seorang penulis buku fantasi serta seorang kolumnis yang menulis satira di akhbar - selepas berakhirnya zaman perang di Jerman.

Frey pernah dikerah untuk berkhidmat sebagai pegawai perubatan tentera, hingga terpaksa menangguhkan impiannya mahu menjadi seorang penulis terkenal. Hanya selepas dia menamatkan perkhidmatannya, nama Frey mula dikenali sebagai seorang penulis komedi dalam majalah Simplissimus dan juga seorang penulis sains fiksyen yang disegani.

Lama selepas dia meninggal pada tahun 1957, penemuan koleksi tulisan Frey di antara dokumen-dokumen yang tersimpan akhirnya dibukukan dan diterbitkan, dengan tajuk asalnya seperti dinamakan Frey - 'The Unknown Private - Personal Memories of Hitler.'

Menurut rekod tentera, Frey dan Hitler pernah ditugaskan dalam kumpulan yang sama namun sifat mereka berdua jauh berbeza. Frey seorang yang lebih menghargai ketenangan sementara Hitler pula seorang yang sangat fokus pada tugasnya.

Mereka berdua tidak rapat, namun berikutan perlu bertugas bersama - keduanya ada  berinteraksi antara satu sama lain. Dalam tulisannya yang ditemui, Frey menceritakan berkenaan rasa kurang senang beliau terhadap Hitler, diibaratkan seorang lelaki Austria yang kurus, mempunyai kelicikan yang tersendiri serta sangat bijak memanipulasi orang lain.

Walaupun agak kritikal terhadap Hitler, Frey turut mengakui Hitler bukanlah seorang pengecut walaupun saiznya agak kecil. Hitler juga menurut Frey - seorang askar yang tidak takut untuk diletakkan dibarisan hadapan setiap kali ditugaskan berperang. Dia juga tidak mengambil cuti rehat sakit sekiranya diperlukan bertugas, demi memastikan dirinya mendapat perhatian pegawai atasan.

Menurut Frey, dia mengenali Hitler semasa sama-sama memulakan tugas berpangkat prebet pada tahun 1915. Pada detik pertemuan mereka kali pertama, Hitler yang mempunyai wajah yang agak menggerunkan telahpun menyimpan misai yang agak tebal dan mempunyai kelebaran penuh, sama seperti orang lain.

Namun satu insiden memaksa Hitler mengubah fesyen misainya menjadi fesyen yang sangat dikenali sekarang.

Kata Frey, di bahagian bibir Hitler terdapat kesan parut yang tidak diketahui puncanya betul-betul di bahagian alur bibir. Bagi melindungi kesan itu daripada kelihatan, Hitler sentiasa menyimpan misai panjang agar kesan itu dapat disorokkan.

Tentera Jerman yang pada ketika itu menentang Britain mula berdepan dengan serangan gas 'mustard', gelaran yang digunakan bagi mewakili serangan gas sulfur berikutan baunya yang menyamai bahan 'mustard'. Ancaman serangan gas memaksa setiap ahli tentera Jerman melakukan operasi dengan menggunakan topeng gas - namun topeng gas itu menimbulkan masalah kepada Hitler.

Dalam satu operasi pada tahun 1918, Hitler diserang dengan serangan gas sehinggakan dia hilang penglihatan dan pengsan, sebelum diselamatkan rakan sepasukannya. Sebabnya? Gas yang sepatutnya berjaya ditapis oleh topeng - berjaya menyusup masuk melalui bukaan yang ada ekoran misai Hitler yang lebat.

Bimbang dengan keadaan itu, Hitler diarahkan oleh pegawainya untuk membuang misai, agar pemakaian topeng yang sempurna dapat dilakukan. Namun Hitler enggan mencukur keseluruhan misai - sebaliknya hanya mencukur bahagian tepi, bagi membolehkan topeng melekap dengan baik dan meninggalkan bahagian tengahnya untuk menutupi parut yang ada.

Begitulah kisah yang diceritakan oleh Frey dalam bukunya, ditulis berdasarkan ingatannya berkhidmat bersama Hitler. Dikenali kini sebagai 'misai berus gigi' atau 'toothbrush moustache', fesyen misai ini akhirnya menjadi antara perkara yang paling diingati tentang Hitler - walaupun bukan dia yang memulakan rupa misai sedemikian rupa.


8 Undang-Undang Sangat Pelik Dan Unik Di India

Umum mengetahui bahawa negara India sememangnya sebuah negara yang sangat unik dan menarik. Namun dari segi undang-undang, ia juga mempunyai antara yang paling pelik di dunia.

Undang-undang pelik ini tidak semestinya sesuatu yang buruk, tetapi kerana ia lain daripada yang lain.

Kadang-kala ia diwujudkan bagi melindungi rakyat mereka dan menjadikan negara lebih aman. Dan walaupun pelik, terdapat undang-undang yang dilihatkan sebagai perlu dalam senarai ini.

Di India, terdapat undang-undang yang dikenali sebagai Akta Pengambilan Tanah 1894.

Akta ini membolehkan pihak kerajaan untuk menafikan hak tuan tanah terhadap sebahagian besar daripada tanah mereka dan digunakan untuk membina bangunan awam atau perkara lain.

Asalnya diperkenalkan oleh pihak British ketika menjajah India, undang-undang ini sering kali disalahgunakan oleh kerajaan yang mengambilalih tanah tersebut untuk projek persendirian mereka.

Ini secara haknya adalah tidak adil bagi pemilik tanah dan ia dilihatkan sebagai sesuatu yang agak keras.

Undang-undang yang membolehkan seseorang itu meminum minuman keras ada di hampir setiap negara di dunia, namun agak berlainan di India.

India mempunyai 29 buah negeri dan setiap daripadanya mempunyai had umur yang berbeza bagi pengambilan alkohol.

Sebagai contoh, negeri Maharashtra membenarkan rakyatnya minum alkohol ringan untuk 21 tahun ke atas dan 25 tahun ke atas bagi alkohol keras. Manakala Goa pula, mempunyai undang-undang minum alkohol seawal usia 8 tahun.

Walaubagaimanapun, undang-undang kebangsaan menyatakan bahawa tiada siapa yang berusia di bawah 18 tahun boleh minum alkohol.

Apabila melibatkan pisau, ia bukanlah sesuatu yang diambil mudah oleh kerajaan India. India mempunyai undang-undang had terhadap pisau dan tentera India diharamkan daripada menggunakan pisau ketika bertempur.

Akta Senjata India melarang penggunaan sebarang senjata yang mempunyai bucu tajam dan boleh menyebabkan cedera parah, kecuali kirpan yang harus mempunyai panjang kurang daripada 9 inci dan yang dibawa oleh orang Sikh.

Apa yang aneh adalah undang-undang ini tertakluk kepada para tentera yang mana tugas mereka adalah menjaga keamanan dan keselamatan negara, sudah tentu mereka seharusnya dibolehkan untuk menggunakan apa sahaja objek sebagai senjata.

Walaupun ia kedengaran pelik, namun undang-undang ini sangat baik. Tahukah anda cubaan membunuh diri dikira sebagai satu jenayah di India?

Menurut seksyen 309 Kanun Keseksaan India, jika seseorang itu cuba mengambil nyawanya sendiri, mereka boleh dikenakan hukuman penjara sehingga 1 tahun.

Dan jika anda berjaya, sudah tentulah anda tidak perlu menjalani hukuman ini kerana anda sudah mati.

Ini menjadi agak aneh bagi ramai orang kerana pandangan popular adalah manusia seharusnya mempunyai hak untuk memilih sama ada mereka mahu terus hidup atau tidak.

Akan tetapi, undang-undang ini membolehkan si pelaku untuk bermuhasabah dan juga fikir dengan lebih waras.

Undang-undang ini dianggap pelik bagi Barat kerana ia tidak menjadi satu kesalahan di sana, melibatkan hubungan seks homoseksual yang sudah jelas lagi adalah haram.

Disebabkan ini, ia telah menyebabkan kekecohan media. Undang-undang ini melarang sebarang jenis aktiviti homoseksual yang melawan hukum alam.

Jadi, jika rakyat India ditangkap oleh pihak polis sedang melakukan sesuatu seperti ini dengan jantina yang sama, mereka boleh dikenakan hukuman penjara.

Perkara ini bukan sahaja berlaku di China, tetapi juga di India namun ia sedikit longgar. Jika seseorang itu mempunyai anak ketiga di negeri Kerala, mereka boleh dikenakan caj penalti.

Di Kerala, jika anda inginkan anak ketiga maka anda perlu membayar denda sebanyak 10,000 rupee. Denda ini mungkin kelihatan agak mahal namun jika ditukarkan kepada Ringgit Malaysia, ia hanyalah RM580.

Mereka juga berhadapan dengan penafian hak untuk mendapatkan pendidikan dan penjagaan kesihatan percuma.

Undang-undang ini adalah untuk mengawal populasi India yang semakin meningkat, namun jika anda mempunyai wang, jumlah anak tidak menjadi masalah.

Sudah tentu untuk menjadi seorang tentera tak kiralah bahagian mana sekalipun, seseorang itu harus melepasi syarat-syarat yang ditetapkan.

Di India, keperluan utama untuk menjadi juruterbang bagi Tentera Udara India adalah panjang kaki juruterbang tersebut harus minimum 99 sentimeter.

Jadi, jika ketinggian anda adalah 180 sentimeter tetapi panjang kaki anda kurang daripada 99 sentimeter, maka anda tidak layak untuk menjadi juruterbang Tentera Udara India.

Undang-undang pelik terakhir di India adalah yang paling tidak masuk akal sekali, iaitu anda tidak boleh bermain atau menerbangkan layang-layang tanpa permit.

Layang-layang juga dianggap sebagai pesawat, jadi menurut Akta Pesawat India 1934, anda memerlukan permit untuk menghasilkan, memiliki atau bermain layang-layang.

Seperti pesawat, undang-undang ini juga tertakluk kepada drone, namun ia masih tidak pelik jika dibandingkan dengan layang-layang.

Undang-undang ini yang terdahulu menyatakan hukuman penjara maksimum 6 bulan dengan sehingga RM580. Selepas pindaan pada tahun 2008, denda dan hukuman penjara dinaikkan, kepada sehingga RM58,000 dan sehingga 2 tahun penjara.

Dengan ini, bermain layang-layang menjadi satu hobi yang lebih mahal berbanding hobi bermotosikal di India.


Mengapa Venezuela Miskin Walaupun Mempunyai Rizab Minyak Terbesar Di Dunia?

Sepanjang 200 tahun yang lalu, manusia mempunyai satu ketagihan yang sama, iaitu sumber semula jadi bagi pengeluaran tenaga.

Yang paling ketara adalah minyak dan gas, yang telah menyusup masuk ke dalam setiap aspek kehidupan kita, daripada pengangkutan dan industri berat hinggalah kepada penghasilan elektrik dan produk plastik.

Terdapat sebab yang kuat mengapa minyak dipanggil sebagai "emas hitam", iaitu kerana sumber yang terhad ini telah menjadi sesuatu yang mengawal ekonomi dan politik global.

Walaupun ramai yang berasakan bahawa Timur Tengah sebagai pusat pengeluaran minyak dunia, yang mencetuskan kekacauan di rantau itu, namun rizab minyak paling besar di dunia adalah berada di Venezuela.

Dari segi loteri global bagi kedudukan geografi kepada sumber minyak, Venezuela pada dasarnya telah memenangi hadiah utama.

Terdapat lima formasi rizab minyak utama di mana jatuh ke dalam kawalan Venezuela, dan sebahagiannya tersangatlah besar. Ia adalah Lembangan Maracaibo, Lembangan Barinas-Apure, Lembangan Falcon, Formasi Oficina dan Orinoco Oil Sand Belt.

Yang paling mendapat perhatian adalah Lembangan Maracaibo kerana ia adalah yang pertama ditemui di negara ini dan kekal sebagai pusat pengeluaran minyak di Venezuela.

Apa yang terdapat di dasar daripada kebanyakan lokasi deposit minyak ini adalah Formasi La Luna, satu sumber batu yang terbentuk pada era Cretaceous pembentukan yang ditemui di benua Venezuela dan beberapa bahagian di Colombia.

Dalam kes  geologi petroleum, "batu sumber" menandakan batu di mana hidrokarbon terbentuk atau mampu dibentuk. Batu sumber La Luna ini sangat kaya dengan hidrokarbon dan organik.

Kebanyakan bahan organik dalam deposit ini dihasilkan melalui alga, plankton, bakteria dan bahan tanaman. Di bawah tekanan dan kedalaman yang melampau, bahan organik ini akan mula mengeluarkan minyak mentah dan gas dalam pelbagai bentuk.

Hidrokarbon ini dapat dikumpulkan kerana beberapa keadaan geologi yang sesuai, termasuklah batu sumber batu, takungan, perangkap, meterai dan laluan penghijrahan.

Batu sumber adalah di mana hidrokarbon terletak, manakala takungan adalah lapisan batu berliang yang dapat memegang hidrokarbon yang telah dikeluarkan.

Perlu ada perangkap di mana minyak dan gas dapat dikumpulkan, serta meterai diperlukan untuk mencegah minyak dan gas dari bocor atau terlepas. Akhirnya, mesti terdapat laluan penghijrahan, iaitu laluan untuk minyak dan gas untuk mengakses takungan.

Kesemua lima faktor ini terdapat di banyak lokasi di seluruh Venezuela, terutamanya di lembangan besar yang disebutkan di atas. Takungan-takungan yang berbeza ini mungkin mengandungi pelbagai jenis gas, bergantung pada jenis batu sumber dan keadaan persekitaran.

Sebagai contoh, Orinoco Oil Sand Belt adalah deposit minyak mentah berat terbesar di dunia dan mengandungi sekitar 1,200 bilion tong, kira-kira setara dengan seluruh rizab minyak dunia.

Bagaimanapun, mengekstrak minyak mentah yang berat dari pasir minyak adalah proses yang mahal dan tidak cekap, manakala pengeluaran minyak di Maracaibo Basin, di mana minyak meresap berhampiran permukaannya, adalah lebih mudah.

Lembangan Maracaibo mengandungi kira-kira 15% rizab minyak Venezuela dan kira-kira 50% daripada eksport minyak mentah dari negara ini berasal dari lembangan ini.

Secara keseluruhan, Venezuela berpotensi untuk menjadi kuasa minyak dunia, dengan lebih daripada 303 bilion tong minyak rizab terbukti, manakala jumlah tong boleh diperoleh semula dari Orinoco Oil Belt dianggarkan sekita 500 tong lagi.

Jika dibandingkan dengan Arab Saudi, yang mempunyai kira-kira 270 bilion tong minyak rizab terbukti, bersama-sama dengan anggaran 90 bilion tong dari takungan yang belum ditemui, rizab keseluruhan minyak di Venezuela adalah lebih daripada dua kali ganda dari Arab Saudi.

Pastinya anda tertanya-tanya, jika Venezuela adalah sebuah negara yang tersangat kaya dengan minyak, mengapa negara ini tidak lebih kaya?

Dalam dunia kapitalis moden kita, ia adalah semula jadi untuk mengaitkan kekayaan dengan minyak, tetapi Venezuela sedang mengalami krisis ekonomi dan berhadapan dengan perubahan radikal serta huru-hara lebih 50 tahun yang lalu membuatkan jumlah minyak ini seperti tiada apa-apa.

Untuk memahami paradoks Venezuela dengan betul, kita perlu menyelami sejarah negara ini.

Pada awal tahun 1960-an, Venezuela menikmati tempoh kemakmuran yang besar, menghasilkan kira-kira 10% daripada eksport minyak mentah dunia dan membawa masuk berbilion-bilion ringgit untuk mewujudkan ekonomi yang melonjak.

Trend ini bertahan lebih dari satu dekad, membuatkan Venezuela diangkat sebagai ikon kestabilan dan kejayaan di Amerika Selatan.

Walau bagaimanapun, pada tahun 1976, industri minyak seluruh negara telah dinasionalisasikan atau menjadi milik negara, dalam usaha untuk menghalang pengaruh asing dan mengawal sepenuhnya nasib Venezuela dengan sepenuhnya mengawal sumbernya yang paling berharga.

Apabila harga minyak menjunam pada tahun 1980-an, ekonomi Venezuela mula bergelora kerana ia sangat bergantung kepada industri minyak.

Dalam usaha untuk menstabilkan semula ekonomi, syarikat asing sekali lagi dijemput kembali ke Venezuela untuk mengekstrak minyak mentah berat dari Orinoco Oil Sand Belt.

Sedekad kemudian, apabila harga minyak jatuh sekali lagi, Hugo Chavez yang bertindak sebagai presiden pada ketika itu telah menjanjikan untuk mengawal negara dan memacunya kembali ke landasan.

Salah satu cara yang dilakukan olehnya ialah dengan melenyapkan pesaing yang berpotensi atau pemimpin perniagaan, termasuk yang menjalankan industri minyak milik negara dan meletakkan individu yang dilantik secara politik bagi menggantikan mereka.

Salah satu strategi yang dilaksanakan Hugo adalah dengan menggunakan hasil daripada industri minyak negara untuk membiayai program dan inisiatif sosial besar yang dikendalikannya.

Strategi ini juga digunakan untuk memulakan industri-industri lain di negara ini, yang kebanyakannya telah diabaikan dan pada asasnya telah gagal, iaitu pembuatan, pertanian, dan lain-lain.

Menjelang pertengahan 2000-an, harga minyak di seluruh dunia meningkat, mencecah sekitar RM600 setong, dan Venezuela memperoleh pendapatan yang mencukupi untuk menutup kesilapan dan perbelanjaan Hugo.

Selama bertahun-tahun, strategi rangsangan sosial Hugo terus gagal dan pada 2014, kira-kira 95% daripada ekonomi Venezuela bergantung kepada minyak.

Apabila harga jatuh lagi pada tahun 2014 kepada RM120 setong iaitu kurang daripada separuh kos anggaran setiap tong, negara ini menjunam ke dalam kemelesetan yang dahsyat.

Beberapa penyelesaian dan strategi yang digunakan selama bertahun-tahun untuk mengekalkan syarikat itu telah membenamkan Venezuela ke dalam hutang yang besar.

Mereka telah menjual minyak dengan harga yang merugikan untuk kekal kompetitif, mengambil pinjaman besar-besaran dari China dan Rusia dan melihat keupayaan mereka untuk menghasilkan minyak terus jatuh.

Pada tahun 2018, pengeluaran untuk Venezuela menurun kepada serendah 1.2 juta tong sehari, hanya satu pertiga daripada apa yang dihasilkan sebelum pengambilalihan Hugo ke atas industri minyak Venezuela.

Masa depan minyak Venezuela tidak dapat dipastikan, tetapi pengaruh dan infrastruktur asing yang berat akan diperlukan untuk mengembalikannya ke zaman kegemilangan.

Walaupun idea industri minyak milik negara yang bebas dari pengaruh asing bermula sebagai cara mengawal nasib negara, namun ia sebenarnya adalah penyebab kejatuhan Venezuela.


Objectophilia - Penyakit Hawa Nafsu Aneh Menjangkiti Manusia

Setiap manusia dibekalkan dengan hawa nafsu sendiri dan setiap antara kita, sudah pastilah mempunyai keinginan yang berbeza-beza - sama ada secara fizikal mahupun seksual.

Keinginan untuk memiliki sesuatu barangan, ingin dibelai pasangan dan bermacam lagi permintaan kita, semuanya sangat bergantung dengan kehendak emosi. Bagaimanapun ada ketikanya hawa nafsu dan emosi sesetengah individu, mampu jadi kucar-kacir sehinggakan ada yang rasa tertarik dan ingin dengan sesuatu yang sangat ganjil.

Ganjil bagaimana itu, tanya anda? Anda mungkin pernah membaca tentang kisah lelaki mengahwini bantal peluk tetapi kes-kes seperti itu hanyalah kes-kes biasa kita dengari. Yang tak biasa kita dengari, mampu membuatkan bulu roma kita berdiri geli.

Seseorang yang mengidap 'objectophilia' mempunyai kecenderungan yang sangat aneh - iaitu objek-objek di sekeliling kita. Ini bermakna individu itu mempunyai keinginan, bukan setakat pada peringkat emosional, malahan banyak kes individu 'objectophilia' didapati perlu mempunyai hubungan dengan objek-objek biasa pada peringkat seksual!

Kenapa ini berlaku? Banyak sebabnya. Namun kajian menunjukkan ada beberapa punca utama kenapa seseorang mula menunjukkan kecenderungan untuk mempunyai keinginan seksual terhadap objek. Yang pertama adalah mereka mahukan hubungan yang bergerak satu hala, tanpa perlu melayan kerenah pasangan. Kedua, dibesarkan semasa kecil dalam suasana kurang sihat yang merencatkan perkembangan minda mereka.

Selain itu, kajian yang dijalankan terhadap individu-individu ini juga menunjukkan kecenderungan untuk mereka hidup dalam suasana isolasi. Apabila mereka mengamalkan pengasingan hidup secara pilihan sendiri, secara tak langsung ini akan menyukarkan mereka daripada membentuk hubungan dengan manusia lain secara normal.

Psikologi mereka juga terganggu, membentuk rasa malu yang melampau, suka bersendirian, kurang selesa apabila berada dalam kelompok ramai dan tidak mahir berkomunikasi. Untuk mengisi perasaan kosong dalam hidup, mereka mula mencari peneman dalam bentuk objek yang mematuhi syarat hidup mereka seterusnya membina hubungan dengan objek tersebut - sebagai satu cara jalan keluar.

Seorang wanita Jerman bernama Eija Riita Berliner Mauer menjadi contoh antara kisah objectophilia paling terkenal, dalam rekod. Ini kerana trauma yang beliau lalui seringkali diceritakan sebagai pengalaman sebenar seorang objectophilia.

Pada tahun 1979, Eija memilih untuk berkahwin dengan Tembok Berlin yang telah dicintainya sepenuh hati, sehinggakan dia menukarkan namanya kepada Eija Mauer, disebabkan gelaran Tembok Berlin dalam bahasa Jerman 'Berliner Mauer.' Cintanya pada tembok itu dirasakan sejak dia berusia 8 tahun. Eija menganggap Tembok Berlin seorang lelaki yang gagah, serta seorang suami yang baik.

Eija mengaku dia 'mengadakan' hubungan seks kali pertama dengan 'suaminya' pada usia 13 tahun. Jangan tanya kami bagaimana.

Malangnya keruntuhan Tembok Berlin akibat daripada penyatuan semula dua belah negara Jerman itu meruntun hatinya. Eija Mauer terpaksa melihat sendiri bagaimana 'suaminya' diketuk, dipecahkan dan diruntuhkan. Dia berhadapan dengan trauma sepanjang hidupnya selepas itu.

Kes kedua pula melibatkan seorang wanita yang hanya dikenali sebagai Sandy K., yang jatuh cinta dengan menara Twin Towers di New York. Sama seperti Eija, Sandy terpaksa menahan sedih melihat 'kekasihnya' runtuh sekelip mata dalam insiden 11 September 2001.

Juga seorang rakyat Jerman, rasa cinta Sandy terhadap menara itu muncul semasa dia baru berusia 7 tahun semasa lawatannya ke situ. Sandy mengakui dia tidak pernah merasai rasa kasih dan sayang daripada manusia lain, seperti mana yang dia rasai dicurahkan oleh menara itu - yang kini tiada lagi.

Dalam kes terbaru yang berlaku pada 6 Disember 2019, seorang wanita ibu tunggal di United Kingdom bertindak mengahwini sehelai permaidani berwarna biru, yang digelarkan sebagai 'Mat.' Permaidani itu yang dibelinya sekitar tahun 2018, kerap menjadi tempat dia meluahkan perasaan.

Hubungan keduanya bukan sekadar dalam bentuk komunikasi. Wanita itu yang bernama Bekki, mengakui kerap kali menyapu dan membersihkan Mat dengan penyedut hampagas - sebagai bukti kasih sayang dia kepadanya.

Walaupun hubungan cinta antara manusia dengan 'objek' ini kerap kali diakui oleh mereka yang terlibat sebagai satu bentuk hubungan yang sejati, malangnya tidak ada negara mengiktiraf secara rasmi pendaftaran perkahwinan melibatkan benda bukan hidup.

Oleh kerana itu, kebanyakan kes hubungan di antara manusia dengan objek tidak bernyawa ini - walaupun berjaya dilakukan majlis perkahwinan, perkahwinan itu hanyalah satu acara simbolik yang tiada asas dalam perspektif undang-undang.

Seaneh-aneh budaya Jepun yang kita ketahui, Jepun sendiri tidak mengiktiraf sebarang bentuk perkahwinan manusia dengan objek, walaupun banyak ura-ura di internet tentang negara itu disebarkan - apatah lagi melibatkan lelaki-lelaki kesepian yang memilih untuk berkahwin dengan bantal peluk mereka. Mungkin benar mereka berkahwin, tetapi untuk mendaftarkan perkahwinan? Mustahil untuk setakat ini.

Korea Selatan juga menjadi salah satu mangsa gosip liar, selepas satu perkahwinan lelaki dengan bantal peluk tersebar; menyebabkan Korea Selatan dicop sebagai negara yang membolehkan perkahwinan sebegitu dijalankan. Ini hanyalah khabar angin tidak berasas.

Daripada kes Eija Riita Berliner Mauer, Sandy K seterusnya beberapa kes unik seperti Amanda Liberty yang mengahwinkan dirinya dengan tugu Liberty di New York, Carol Santa Fe yang berkahwin dengan sebuah stesen keretapi, Erica Eiffel yang bersuamikan menara Eiffel di Paris sehinggalah Bekki yang mengahwini permaidani dan lelaki-lelaki sunyi yang mengahwini sebiji bantal - fenomena objectophilia ini jelas menunjukkan penyakit mental semakin membelenggu masyarakat dunia.

Walaupun jumlahnya masih layak dianggap kecil - dalam dunia yang kini semakin terbuka untuk mengiktiraf semua jenis pilihan cinta, bimbang juga melihat semakin ramai mula terbuka untuk tidak malu mengakui cinta terlarang mereka dengan objek tidak bernyawa.Sama ada cinta itu ikhlas atau untuk mendapatkan perhatian orang sekeliling mereka, hanya tuan punya badan tahu kebenarannya.


5 Pengakuan Bersumpah Yang Menggegarkan Negara Kita

Pengakuan bersumpah atau 'statutory declaration' sudah menjadi salah satu alat politik yang cukup ampuh digunakan. Kesannya pula amat dahsyat serta sangat berjaya membentuk persepsi masyarakat - sehingga mampu memberikan kesan besar pada perjalanan pilihanraya negara kita.

Walaupun demikian, kita semua perlu mengetahui bahawa sebuah pengakuan bukanlah bererti kandungannya itu dianggap bukti - sebaliknya sebuah SD hanyalah satu bentuk dakwaan tanpa asas yang masih perlu disiasat dan dibuktikan kebenaran atau kepalsuannya.

Malangnya, masyarakat kita tampak masih mudah terbuai-buai dengan isi kandungan SD walaupun kita sendiri tidak mengetahui kesahihan sebenarnya - kerana kontroversi yang timbul memberikan kelebihan politik pada mereka yang mendapatkan keuntungan daripadanya. Berikut adalah lima pengakuan bersumpah atau SD yang mewarnai dunia politik dan persepsi masyarakat kita setakat ini.

Bekas pegawai unit khas PDRM, Perumal Balasubramaniam atau lebih dikenali sebagai PI Bala (kini mendiang) menggemparkan negara kita selepas pengakuan bersumpahnya pada bulan Julai tahun 2008 didedahkan isi kandungannya, setahun kemudian pada tahun 2009.

Pengakuan itu menceritakan penglibatan beliau sebagai salah seorang detektif yang dilantik bagi menyiasat dan mengekori warga Mongolia yang bernama Altantuya Shariibu, atas permintaan Datuk Seri Najib Tun Razak sendiri melalui rakan karib beliau Abdul Razak Baginda, seorang juruanalisis politik terkenal negara.

Dalam pengakuan PI Bala, dia mengakui tahu berkaitan Datuk Seri Najib dan Abdul Razak pernah bersama-sama makan malam di Paris, Perancis dengan mangsa pembunuhan. Yang lebih menarik, PI Bala juga menyebut salah seorang daripada dua individu itu, terlibat dengan hubungan seksual aneh dengan mangsa. Bagaimanapun, sehari selepas pengakuan ini didedahkan - PI Bala sendiri melakukan pengakuan bersumpah kedua; menarik balik kesemua isi kandungan pengakuan pertama. Beliau menafikan kebenaran kandungan pengakuan pertama, atas alasan dibuat dalam keadaan tertekan.

Kes PI Bala seakan bersambung pula dalam tahun 2019, namun kali ini kontroversinya layak dikatakan jauh lebih besar berbanding pendedahan PI Bala. Ini kerana kali ini, individu yang didapati bersalah atas tuduhan membunuh mendiang Altantuya, Azilah Hadri yang sedang dipenjarakan serta berdepan dengan hukuman gantung mandatori - melakukan pengakuan bersumpah.

Pengakuan bersumpah beliau yang didedahkan kepada media sekitar 15 Disember 2019, menjelaskan berkenaan dakwaan wujudnya konspirasi yang melibatkan dirinya, Datuk Seri Najib Razak, Abdul Razak Baginda (yang tidak dinamakan) serta seorang pegawai polis bernama Musa Safri, yang mengarahkan Azilah membunuh dan meletupkan seorang wanita pengintip asing (Altantuya) atas dakwaan menggugat kepentingan negara.

Azilah mengakui dia bersama seorang lagi pegawai bernama Sirul Azhar bertindak membunuh Altantuya seterusnya meletupkan badan mangsa menggunakan letupan. Atas khidmatnya yang cemerlang, Azilah dikatakan menerima bayaran sebanyak RM300. Selepas menyedari dirinya dipergunakan, Azilah yang sudah dijatuhkan hukuman penjara - membuat pengakuan ini sebagai usaha yang terakhir. membersihkan namanya

Pengakuan Azilah di atas pula berlaku tidak lama selepas seorang pemuda bernama Yusoff Rawter bertindak melakukan pengakuan bersumpah mengaitkan bakal Perdana Menteri Malaysia ke 8, Datuk Seri Anwar Ibrahim dengan cubaan mencabul kehormatannya - semasa Yusoff masih berkhidmat sebagai salah seorang pembantu ahli politik itu.

Insiden itu yang didakwa berlaku di kediaman Datuk Seri Anwar, diceritakan secara terperinci dalam pengakuan bersumpah yang dibuat - dengan pengakuan bahawa Datuk Seri Anwar didakwa meminta Yusoff melakukan beberapa aksi memalukan serta tidak segan untuk menunjukkan alat sulit kepadanya.

Pengakuan menggemparkan ini mendapat reaksi kuat daripada pemimpin kerajaan khasnya daripada parti PKR, menafikan dakwaan yang berlaku sebagai cubaan untuk memalukan Datuk Seri Anwar serta menghalang usaha beliau untuk naik menjadi Perdana Menteri, seperti mana yang telah dipersetujui sebelum pilihanraya.

Berbeza dengan kes-kes pembunuhan politik menggunakan pengakuan bersumpah - kes pada tahun 2013 melibatkan pengakuan bersumpah seorang pesara polis Datuk Mat Zain Ibrahim, bekas ketua unit Jabatan Siasatan Jenayah Kuala Lumpur.

Beliau mendakwa dalam pengakuannya bahawa Malaysia kehilangan pulau rebutan, Pulau Batu Puteh atau Pedra Bianca ke tangan Singapura adalah disebabkan kecuaian dan kesilapan Tan Sri Gani Patail - yang pada ketika itu menjawat jawatan Peguam Negara.

Menggesa pihak polis agar membuka siasatan semula ke atas apa yang telah berlaku, Datuk Mat Zain mencadangkan agar sebuah suruhanjaya siasatan di-raja ditubuhkan bagi mengenalpasti punca sebenar kegagalan kerajaan kita dalam tuntutan ke atas pulau tersebut. Kes tuntutan yang bermula pada tahun 1980 di antara negara kita dan Singapura berjaya di bawa ke mahkamah keadilan antarabangsa di The Hague. Akhirnya, mahkamah memutuskan bahawa Singapura lebih berhak ke atas pulau tersebut dalam keputusan tahun 2008.

Dalam pengakuanbeliau, Datuk Mat Zain mendakwa Tun Mahathir Mohamad (ketika itu bekas Perdana Menteri) mengkritik pengurusan tuntutan yang dilakukan oleh Tan Sri Gani Patail kerana bersikap amatur serta kurang cekap dalam mengumpulkan bukti, sehingga mengakibatkan kita tewas dalam perbicaraan.

Di antara semua pengakuan bersumpah yang ada - pengakuan Raja Petra Raja Kamaruddin, penganalisis politik terkenal merupakan antara pengakuan paling banyak mencorakkan perjalanan politik negara kita.

Kami berpendapat pengakuan ini jugalah yang banyak mencipta persepsi buruk terawal terhadap pasangan Datuk Seri Najib Tun Razak dan isterinya, Datin Seri Rosmah Mansor, kerana ia berlaku sebelum Datuk Seri Najib naik menjadi Perdana Menteri lagi. Raja Petra mendakwa pasangan itu bukan saja terlibat - malahan Datin Seri Rosmah berada di tempat kejadian dan menyaksikan sendiri mendiang Altantuya diletupkan.

Pengakuan ini jugalah yang mempopularkan kisah bahawa Altantuya diletupkan menggunakan bahan peledak C4, sehingga menjadi buah mulut orang ramai yang percaya dengan persepsi tersebut sedangkan mahkamah sudah mengesahkan perkara ini tidak benar. Selain Rosmah, seorang lagi wanita bernama Norhayati yang menjadi pembantu isteri Timbalan Perdana Menteri (ketika itu) turut sama dikatakan berada di tempat kejadian.

Walau bagaimanapun, pada tahun 2011 Raja Petra bertindak menarik balik dakwaannya, menyalahkan pemberi maklumat serta beberapa individu yang dikatakan rapat dengan Datuk Seri Anwar Ibrahim - mendakwa wujudnya usaha untuk menghalang Datuk Seri Najib daripada menjadi Perdana Menteri, bagi menggantikan Tun Abdullah Badawi.

Dalam kenyataan yang disiarkan melalui media dalam bentuk video secara langsung dari Perth, Australia, Raja Petra mengakui semua tuduhan yang disebut dalam pengakuan bersumpahnya dilakukan berdasarkan kepada maklumat tidak benar, memohon maaf atas kesilapannya khasnya mereka yang didakwa terlibat.


7 Tradisi Sambutan Hari Krismas Paling Pelik di Dunia

Kebiasaannya, untuk sesebuah hari perayaan, sesetengah tempat atau negara mungkin mempunyai keunikan budaya atau tradisi menyambutnya yang tersendiri. Hari Raya Aidilfitri misalnya, suana dan tradisi perayaan ini juga terdapat beberapa perbezaan antara sambutan di Malaysia dan juga negara lain.

Di Malaysia, perayaan Aidilfitri disambut dengan sangat meriah diikuti dengan budaya kunjung-mengunjung sanak-saudara. Malah, sebahagian besar rakyat Malaysia "seakan-akan" menyambut Hari Raya ini selama sebulan lamanya.

Bagi perayaan Hari Krismas atau Hari Natal yang disambut sebahagian penganut agama Kristian, terdapat juga sesetengah tempat atau negara menyambutnya dengan tradisi yang jauh berbeza. Malah, ianya mungkin sangat unik sehingga jarang didengari. Artikel ini akan menyenaraikan beberapa daripadanya.

Bagi kita rakyat Malaysia, KFC hanyalah sekadar makanan segera yang boleh dijamu tidak kira masa atau hari tertentu. Namun, bagi rakyat Jepun yang menyambut perayaan ini, KFC merupakan hidangan wajib yang perlu ada. Bagaimanakah semuanya bermula?

Iaya dikatakan bermula sejak tahun 1970-an akibat kempen pemasaran KFC ketika itu yang memperkenalkan hidangan set istimewa "Party Barrel" yang mendapat permintaan hebat. Set istimewa ini datang dengan menu biasa KFC, kek dan champagne (minuman beralkohol).

Akibat daripada permintaan yang sangat tinggi ketika musim perayaan Krismas ini, biasanya pembeli akan membuat tempatan sebulan lebih awal. Jika tidak, mereka terpaksa beratur panjang untuk mendapatkan hidangan daripada KFC ketika musim perayaan Krismas.

Watak Santa Claus begitu sinonim dengan perayaan Hari Krismas begitu. Walau bagaimanapun, di Austria mereka mempunyai watak jahat atau antagonis. Mempunyai imej yang hodoh seakan-akan syaitan, watak ini dikenali sebagai Krampus dan dikatakan akan mencari kanak-kanak jahat.

Krampus adalah makhluk separuh kambing, separu syaitan yang mempunyai sepasang tanduk menakutkan. Semasa acara perarakan, orang dewasa berpakaian seperti makhluk berkuku dan juga mengikat diri mereka dalam rantai. Ketika bulan Disember setiap tahun, Krampus dapat dilihat di tepi-tep jalan sambil membuat prank menakutkan kanak-kanak.

Di bandar Caracas di Venezuela, anda akan dapat begitu ramai orang berkasut roda pagi pagi hari perayaan Krismas. Tradisi ini begitu unik sehinggakan pada pagi Krismas, kebanyakan jalan di kawasan bandar akan ditutup bagi membolehkan orang ramai bergerak bebas dengan kasut roda.

Kebiasaannya jalan akan ditutup sehingga jam 8 pagi bagi membolehkan orang ramai ke gereja dengan selamat. Ianya tentu suasana pagi yang sangat meriah. Bagi yang tidak memiliki kasut roda, sudah tentulah mereka berharap mendapat kasut roda sebagai hadiah.

Penggunaan pokok Krismas yang banyak dilihat pada masa kini dikatakan berasal dari Jerman pada abad ke 16. Biasanya hadiah yang diberikan pada ahli keluarga akan diletakkan pada pokok ini dan dibuka pada pagi perayaan Krismas.

Di segelintir tempat di Amerika, mereka akan menggantungkan kaca berbentuk buah pickle (jeruk). Ia kemudiannya akan disorokkan di sebalik ranting-ranting pokok Krismas ini dan kanak-kanak akan berebut-rebut mencarinya. Sesiapa yang menjumpainya terlebih dahulu akan diberikan hadiah istimewa dan dikatakan akan mendapat nasib baik.

Terdapat pendapat yang mengatakan tradisi ini bermula di Sepanyol apabila 2 orang kanak-kanak telah ditangkap di dimasukkan ke dalam bekas kaca berbentuk pickle. St Nicholas telah menyelamatkan mereka dan membawa mereka kembali ke dunia nyata.

Kebanyakan rumah di Finland dilengkapi dengan sauna persendirian dan ketika perayaan Krismas, mereka biasanya akan meluangkan masa di sauna yang dianggap sebagai tempat keramat bersemadinya roh nenek moyang mereka.

Malam Krismas, ianya sudah menjadi tradisi mereka akan berbogel dan meluangkan masa yang lama di sauna. Selepas meluangkan masa yang lama di sauna, barulah mereka akan keluar menyambut Krismas. Tradisi ini mungkin kelihatan janggal sekiranya sesebuah keluarga tersebut mempunyai ahli keluarga yang ramai dan terpaksa berbogel bersama di sauna.

Menurut cerita lagenda rakyat Norway, ketika malam Krismas banyak semangat jahat atau ahli sihir turun ke bumi bagi menyambut perayaan ini. Semangat jahat ini dikatakan akan terbang dan bergerak menggunakan penyapu (seperti dilihat dalam filem Harry Potter).

Oleh itu, setiap orang akan menyembunyikan penyapu di rumah mereka untuk mengelakkan daripada dicuri. Selain itu, setiap ketua keluarga yang lelaki biasanya akan menembak ke udara menggunakan senapang patah untuk memberi amaran kepada semangat jahat tersebut supaya tidak mendatangi rumah mereka.

Seperti sambutan perayaan lain, Hari Krismas juga merupakan hari makan besar bagi yang menyambutnya. Secara tradisinya, hidangan pai dan ayam belanda menjadi menu wajib dalam senarai.

Namun, di Afrika Selatan mereka biasanya akan menghidangkan menu ulat goreng. Sesiapa yang memakannya dikatakan mendapat nasib yang baik pada masa akan datang. Persoalannya, sanggupkah anda memakan hidangan unik ini?


Hospital Taiping - Hospital Tertua Dengan Teknologi X-Ray Pertama di Malaysia

Sejarah perkhidmatan kesihatan di negara kita bermula sejak sebelum kemerdekaan lagi. Ketika itu, tujuan utama hospital dibina adalah untuk merawat pekerja-pekerja dalam perindustrian perlombongan bijih timah.

Disebabkan industri perlombongan bijih timah berkembang pesat di Perak, negeri itu mempunyai jumlah pusat perubatan paling banyak pada akhir abad ke-19 iaitu sebanyak 15 buah hospital.

Hospital pertama dan paling tua dibina di Negeri-Negeri Melayu adalah Hospital Taiping. Hospital yang dibina pada tahun 1880 itu pada asalnya dikenali sebagai Hospital Yong@Yeng Wah atau Hospital Papa Cina.

Pembinaan Hospital Yong Wah ini mendapat bantuan kewangan daripada pedagang-pedagang China manakala Kerajaan Negeri pula membantu menyediakan peralatan perubatan yang diperlukan.

Hospital yang ditubuhkan bagi menjaga kebajikan rakyat miskin dan papa ketika itu hanya mengenakan bayaran tahunan minimum sebanyak 50 sen sahaja bagi setiap pesakit.

Kebanyakan pesakit yang mendapatkan rawatan di Hospital Yong Wah terdiri daripada pelombong-pelombong Cina yang mengalami pelbagai penyakit seperti cirit-birit, taun, malaria, beriberi, disentri dan penyakit paru-paru. Kebanyakan mereka terdedah kepada persekitaran kotor dan risiko-risiko lain dalam bidang perlombongan.

Dalam tempoh enam bulan pertama sejak ditubuhkan, perkhidmatan di hospital itu berjalan dengan lancar. Namun, keadaan menjadi sedikit terganggu akibat kesukaran dalam mengumpul yuran daripada para pesakit yang rata-ratanya berpendapatan rendah.

Pada penghujung tahun 1880, Kerajaan Negeri telah mengambil alih tanggungjawab penuh ke atas Hospital Yong Wah. Hospital itu kemudian dipindahkan ke lokasi sekarang iaitu di Jalan Utama dan ditukarkan kepada nama Hospital Besar Taiping.

Hanya beberapa bulan selepas berpindah, Hospital Besar Taiping terpaksa ditutup buat sementara waktu pada tahun 1881 bagi memberi laluan kepada kerja menaik taraf dan pengubahsuaian.

Pada tahun 1884, Residen British Perak iaitu Sir Hugh Low telah mengenakan cukai sebanyak satu dolar ke atas setiap orang yang tinggal di Taiping. Ini bagi menampung perbelanjaan dan kos penyelenggaraan Hospital Besar Taiping yang begitu tinggi.

Kupon kesihatan juga akan diberikan kepada mereka yang membayar cukai yang diperkenalkan ini. Semua makanan, ubat-ubatan dan kemasukan hospital tidak akan dikenakan sebarang caj.

Namun, masyarakat Cina di Taiping telah membantah cukai yang diperkenalkan ini kerana ia tidak pernah dikenakan di mana-mana negeri-negeri Melayu yang lain. Sistem cukai itu akhirnya dimansuhkan pada tahun yang sama ia diperkenalkan.

Ketika itu, Hospital Besar Taiping sahaja telah mengendalikan kira-kira 25 peratus daripada semua kes-kes kesihatan di seluruh negeri Perak.

Sebahagian besar masalah yang dihadapi pesakit pada waktu itu adalah beriberi (sejenis penyakit bengkak pada kaki kerana kekurangan vitamin B) yang disebabkan oleh kekurangan zat makanan dan kadar kebersihan yang tidak dijaga.

Hospital yang dibina untuk membendung penyakit berjangkit di kalangan pekerja buruh dan perlombongan ini akhirnya membuahkan hasil. Jumlah kematian pesakit dan penyakit berjangkit telah menunjukkan penurunan secara berperingkat di daerah itu.

Apa yang lebih mengejutkan, kadar kelahiran yang semakin meningkat di bandar Taiping. Orang ramai mula berpindah ke bandar Taiping, menyebabkan bandar itu semakin maju dari segi pertumbuhan ekonomi.

Menurut laporan yang dikeluarkan oleh Gabenor Negeri-Negeri Selat iaitu Sir Cecil Clementi semasa melawat negeri Perak, Hospital Besar Taiping mampu mengekalkan sebanyak 900 orang pesakit pada satu-satu masa.

Ketika itu, Hospital Besar Taiping di bawah pentadbiran Inspektor Kesihatan yang pertama iaitu Dr. Hamilton Wright.

Adalah diketahui bahawa negeri Perak merupakan salah sebuah negeri di Tanah Melayu yang paling banyak menerima teknologi dan permodenan daripada pihak British.

Pada 3 Februari 1897, Hospital Besar Taiping telah mencipta sejarah apabila menjadi hospital pertama dilengkapi dengan radas pancaran Roentgen atau Sinar-X. Teknologi itu sampai ke Taiping selepas hanya setahun lebih selepas ia ditemui seorang profesor fizik dari Jerman,  Wilhelm Conrad Röntgen.

Berita Harian pula melaporkan bahawa teknologi Sinar-X itu mungkin yang pertama digunakan di negara Asia Timur. Pada 14 Februari 1897, demonstrasi pertama Sinar-X atau X-ray telah dirasmikan oleh Mr. Leonard Wray di Hospital Besar Taiping ke atas seekor ikan bawal.

Pada tahun 1906, kakitangan perubatan Kerajaan telah melanjutkan perkhidmatan rawatan kepada pesakit di luar hospital terutamanya di kawasan luar bandar.

Hospital Besar Taiping terus menjadi perintis bagi sebuah institusi kesihatan yang kemudiannya diterima pakai di bandar-bandar lain di Tanah Melayu. Atas pengenalan ini, hampir setiap bandar utama di Tanah Melayu mempunyai hospital sendiri.


Pengaturcara Komputer Dipenjarakan Kerana Memasang "Bom Logik" Dalam Sistem Komputer Majikan

Mungkin ramai yang masih tak tahu tentang pengaturcara atau programmer yang menukarkan kerja-kerja mereka kepada program automatik secara rahsia mengautomasikan.

Namun, ada kisah yang lebih dahsyat tentang seorang pengaturcara kontrak yang cuba dan telah berjaya memaksa majikannya secara rahsia untuk bergantung kepadanya.

Pada pertengahan tahun 2019, seorang pengaturcara telah mengaku bersalah dan berhadapan dengan hukuman penjara sehingga 10 tahun serta denda sehingga RM1 juta.

Dan beberapa hari yang lalu, dia telah dijatuhkan hukuman penjara 6 bulan, 2 tahun pembebasan diselia dan denda sebanyak RM30,000. David Tinley yang berusia 62 tahun telah mengaku bersalah ke atas tuduhan kerosakan yang disengajakan kepada komputer yang dilindungi.

David telah diupah oleh Siemens, konglomerat berteknologi berpangkalan di Jerman, untuk menghasilkan hamparan automatik tersuai. Syarikat tersebut menggunakan hamparan (spreadsheet) ini untuk menguruskan pesanan peralatan elektrik.

Namun, pihak kerajaan mendakwa bahawa David telah memasangkan "bom logik" ke dalam hamparan ini. Bom logik adalah kod jahat yang mengganggu program apabila syarat-syarat tertentu dipenuhi, seperti masa tertentu pada tarikh tertentu.

Dalam kes ini, bom logik telah ditetapkan untuk "meletup" setiap beberapa tahun yang menyebabkan hamparan mengalami gangguan seperti mesej ralat dan perubahan saiz pada butang pada skrin.

Apabila program itu mengalami kerosakan, syarikat terbabit akan menghubungi David Tinley kembali untuk memperbaikinya.

Dia kemudiannya didakwa telah memulihkan sistem tersebut dengan menolak tarikh di mana hamparan akan berhenti berfungsi, ke belakang.

Dengan kata mudah, David tidak memperbaiki sistem hamparan tersebut sebaliknya hanya membuatkan bom tersebut untuk meletup semula pada masa akan datang.

David ditangkap pada tahun 2016 ketika sedang bercuti dan Siemens terpaksa mengarahkan perintah mendesak melalui sistem itu yang sudah mula rosak.

Situasi ini memaksa David untuk memberitahu kata laluannya yang mana melindungi kod sistem tersebut, sekaligus mendedahkan bom logik yang dipasangnya.

Peguam David Tinley berkata bahawa dia tidak pernah mendapat bayaran ketika diarahkan untuk membaiki hamparan tersebut, dengan alasan bahawa motifnya adalah untuk melindungi kerja miliknya.

Walau bagaimanapun, pihak pendakwa berhujah bahawa masalah tersebut telah menyebabkan kerosakan bernilai RM20,000 yang mana harus dilabelkan jenayah kerana Siemens membelanjakan lebih daripada RM170,000 untuk menyiasat kerosakan yang mungkin dicetuskan oleh David.

Pengakuan David termasuklah perjanjian untuk membayar balik dan menyerahkan dua komputer riba, yang mana merupakan tambahan kepada hukuman penjara dijatuhkan ke atasnya.

Bagi pengaturcara yang didapati bersalah yang memasang bom logik, hukuman penjara bukanlah sesuatu yang aneh.

Pada tahun 2008, seorang pentadbir sistem dijatuhi hukuman penjara 30 bulan ke atas bom logiknya yang gagal yang dipasang pada majikannya. Pentadbir sistem itu mengaku bersalah kerana memasang bom logik yang direka untuk memadam sekumpulan data selepas dia meninggalkan syarikat itu.

Kesilapan dalam cara ia dikodkan membuatkan bom tersebut meletup pada waktu yang tidak tepat dan dia ditangkap ketika cuba untuk membaikinya.

Pada tahun 2018 pula, hakim menjatuhkan hukuman 2 tahun penjara ke atas pengaturcara pangkalan data selepas dia mengaku bersalah kerana memasang bom logik di pangkalan data gaji Tentera Darat Amerika Syarikat.

Dia memasang bom itu selepas majikannya kehilangan kontrak untuk terus menguruskan pangkalan data tersebut.

Bom tersebut telah meletup dan memadamkan maklumat yang menghalang pasukan simpanan tentera AS daripada dibayar gaji dan berkhidmat tepat pada waktunya.

Tentera AS menghabiskan RM10.7 juta untuk menyiasat dan memperbaiki sistem tersebut. Walaupun mereka berjaya memulihkan semua data, namun lelaki itu diperintahkan untuk membayar kembali RM6 juta dan juga dipenjarakan.


Kronologi Permasalahan Berkaitan Uighur Yang Perlu Anda Fahami

Penulisan ini ditulis saudara Ayman Rashdan Wong di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama.

Isu Uyghur tengah hangat, ramai minta aku ulas. Aku nak ulas lama dah, cuma asyik tulis padam, tulis padam. Serba salah rasa sebenarnya.

Disebabkan agak panjang (ini mungkin tulisan FB aku yang paling panjang), aku pakai format numbering. Pertama kali aku tulis gaya macam ini. Senang nak rujuk nanti.

1. Sedikit sejarah pasal Xinjiang. "Xinjiang" (ejaan Mandarin baharu / Hanyu Pinyin) atau "Sinkiang" (ejaan Mandarin lama / Postal Romanization) bermaksud sempadan baharu dalam Bahasa Cina. "Baharu" sebab hanya sehingga 1759, kawasan ini dimasukkan ke dalam Empayar China (waktu itu diperintah oleh Dinasti Qing yang pemerintahnya terdiri daripada Kaum Manchu).

2. Di bawah Republik Rakyat China (PRC), Xinjiang ialah sebuah wilayah autonomi. Autonomi ini perlu disebabkan majoriti penduduk Xinjiang ialah Kaum Uyghur yang mempunyai agama (Islam) dan bahasa (Uyghur) yang tersendiri. Uyghur ialah etnik terbesar di Xinjiang (46%), diikuti oleh Han (39%), Kazakh (7%), Hui (4.5%) dan Kyrgyz (0.9%). Di peringkat negara, Uyghur ialah etnik ke-5 besar selepas Han, Zhuang, Hui dan Manchu.

3. Uyghur ialah salah satu cabang kelompok rumpun Turkik ("Turkic") yang bertebaran di Asia Tengah, bersama-sama Kazakh (bangsa utama Kazakhstan), Uzbek (bangsa utama Uzbekistan), Turkmen (bangsa utama Turkmenistan), Kyrgyz (bangsa utama Kyrgyzstan), Azeri (bangsa utama Azerbaijan) dan Turk (bangsa utama Turki). Tapi jangan anggap ada nama "-stan" terus jadi Turkik. Tajikistan dan Afghanistan ialah "Iranic".

4. Sebab itu muka selebriti Uyghur seperti Dilraba, Gulnazar dan Hanikezi ada mirip Orang Turki. Tapi jangan pukul rata. Ada juga muka Uyghur yang lebih dekat dengan Cina Han dan Mongol, contoh seperti Abudushalamu Abudurexiti, pemain bola keranjang dan Neghmet Rakhman, pengacara CCTV. Konsep rumpun bangsa yang dipakai dalam bidang "ethnolinguistics" adalah berdasarkan persamaan bahasa, bukan berdasarkan keturunan.

5. Uyghur pada asalnya ialah penganut Manichean dan Buddha, pernah mendirikan Uyghur Khaganate yang menguasai seluruh kawasan Mongolia dan pernah menakluk ibu kota China, Chang'an pada tahun 765. Namun sekitar tahun 840, Uyghur dikalahkan oleh Kyrgyz dan berpecah. Ada yang berpindah ke Gansu dan berkembang menjadi Kaum Yugur (裕固族). Uyghur yang berada di Qocho dan Turpan (di Xinjiang sekarang, tapi waktu itu tak ada konsep Xinjiang) mendirikan negara Qara-Khoja.

6. Pada tahun 1209, Qara-Khoja menyerah kepada Empayar Mongol bawah Genghis Khan. Selepas Empayar Mongol berpecah, Uyghur jadi subject kepada Chagatai Khanate (yang diasaskan oleh anak kedua Genghis Khan). Selepas raja (khan) Chagatai memeluk Islam, Uyghur pun bertukar agama mereka daripada Buddha kepada Islam, mengikuti mazhab Hanafi.

7. Kerajaan Mongol terakhir yang memerintah Uyghur ialah Dzungar Khanate. Dzungar ialah penganut Buddha, jadi Uyghur cuba lawan Dzungar dengan bekerjasama dengan Qing.

8. Pada tahun 1755, Qing menghapuskan Dzungar. Qing melantik Burhanuddin Khoja dan adiknya Jahan Khoja sebagai pemimpin Uyghur di Altishahr.

9. Altishahr merujuk kepada kawasan Tarim Basin. Geografi 101: Xinjiang dipisahkan oleh Banjaran Gunung Tianshan. Bahagian utara dikenali sebagai Dzungaria, kawasan yang dikuasai penuh oleh Dzungar (Mongol). Bahagian selatan dikenali sebagai Kashgaria atau Tarim Basin, atau Altishahr menurut Uyghur. Altishahr (آلتی شهر) bermaksud "6 bandar", merujuk kepada Kashgar, Yarkand, Khotan, Aqsu, Uch Turfan dan Kucha.

10. Burhanuddin dan Jahan Khoja ialah makhdum (مخدوم) atau syeikh tarekat Naqshbandi. Kerajaan Qing menggelarkan mereka sebagai Khoja Besar dan Khoja Kecil (大小和卓 / da xiao he zhuo). Khoja (خوجا) ialah gelaran hormat kepada guru Sufi yang dipakai di kalangan kaum-kaum Turkik. Kalau di Turki panggil "hoca".

11. Tak lama kemudian, Burhanuddin dan Jahan memberontak dan melancarkan jihad terhadap Qing. Qing berjaya mematahkan pemberontakan pada tahun 1759 dan menempatkan Altishahr di bawah pemerintahan langsung, maka bermulalah sejarah Uyghur di bawah China.

12. Tapi keturunan Khoja meneruskan jihad mereka di Kokand Khanate (Uzbekistan hari ini). Kokand menghantar Yaqub Beg (ياقۇب بەگ) untuk membantu Burzug Khan (cicit Burhanuddin) rampas balik Altishahr. Tapi Yaqub Beg menyingkirkan Burzug Khan, sendiri jadi penguasa Altishahr dan mendirikan kerajaan bernama Yettishahar pada tahun 1864. Yettishahar bermaksud "7 bandar", tambah Turfan. [1]

13. Walaupun Yaqub Beg berjaya dipatahkan oleh Qing pada tahun 1877, dia kekal sebagai inspirasi Uyghur yang mahu bebas daripada China. Rebiya Kadeer (pemimpin World Uyghur Congress, lihat Perenggan 26) menggelarkan Yaqub Beg sebagai "our Uyghur hero", walaupun etnisiti Yaqub Beg ialah Tajik. [2]

14. Kesan pemberontakan Yaqub Beg ialah merosotnya autoriti agamawan seperti Khoja di kalangan Uyghur. Dengan itu, "Pan-Turkic nationalism" muncul sebagai "rallying call" baharu. [3]

15. Pan-Turkic Nationalism ialah ideologi yang dibawa oleh Kaum Muda ("Jadid") di kalangan intelektual Uyghur (Kaum Tua digelar sebagai "Qadim"). Golongan ini dipengaruhi oleh ideologi Pan-nasionalisme moden semasa menerima pendidikan di Russia di mana kajian "Turcology" (kajian bahasa dan budaya Turkik) berkembang dengan pesat. [4]

16. Mereka membayangkan Asia Tengah sebagai "Turkestan", tanah tumpah darah rumpun Turkik. Xinjiang berada di sebelah timur, jadi ia adalah "East Turkestan". Kazakhstan, Uzbekistan, Turkmenistan dan Kyrgyzstan pula adalah "West Turkestan". Matlamat Jadid adalah untuk mendirikan sebuah negara Turkestan yang menyatukan semua bangsa-bangsa Turkik.

17. Percubaan pertama untuk mendirikan negara East Turkestan berlaku pada November 1933. Waktu itu Qing sudah tumbang, diganti dengan Republik China (ROC) yang diperintah oleh Parti Nasionalis (Kuomintang).

18. Islamic Republic of East Turkestan diisytiharkan di Kashgar dengan Khoja Niyaz sebagai Presiden dan Sabit Damulla sebagai Perdana Menteri. Namun akibat serangan tentera Kuomintang (dipimpin oleh Ma Chung-ying, jeneral Muslim Hui) dan konflik dalaman, kerajaan East Turkestan pertama ini tumbang selepas 5 bulan, belum sempat nak menguasai seluruh Xinjiang. Dan disebabkan insiden ini, ramai Uyghur masih berdendam dengan Hui walaupun sama-sama Muslim.

19. Percubaan kedua berlaku pada 1944. East Turkestan Republic didirikan di Ili, dipimpin oleh Elihan Tore dan kemudian Ehmetjan Qasim. Kali ini tiada nama "Islamic" sebab ia disokong oleh USSR yang komunis. Republik kedua bertahan lebih lama (1944-1949) tapi tak dapat sokongan Pan-Turkic Nationalist yang anti-komunis.

20. Pan-Turkic Nationalist yang anti-USSR seperti Muhammad Amin Bughra, Isa Alptekin, Masud Sabri dan Burhan Shahidi mula mengubah pendirian. Mereka tidak lagi menaruh harapan terhadap idea East Turkestan dan sebaliknya memilih untuk pertahankan kepentingan Uyghur di bawah kerangka China. Hasil daripada perundingan dengan Kuomintang, Masud dilantik sebagai gabenor Xinjiang pada tahun 1947. Buat kali pertama dalam sejarah, pemimpin Uyghur sendiri mentadbir Xinjiang.

21. Namun malangnya, Kuomintang tewas dalam perang dengan Parti Komunis China. Keluar mulut komunis Russia, masuk mulut komunis China. Untuk elakkan tumpahan darah, Burhan (pengganti Masud) mengumumkan penyerahan kepada Parti Komunis China pada 26 September 1949. Burhan dilantik sebagai pengerusi Xinjiang Provincial People's Government.

22. Muhammad Amin dan Isa lari ke Turki dan meneruskan perjuangan Pan-Turkik mereka. Dengan itu, Turki menjadi markas Pan-Turkic Nationalist dan idea East Turkestan ("Doğu Türkistan" dalam Bahasa Turki) disebar.

23. Burhan kemudian diganti oleh Saifuddin Azizi yang pernah jadi Menteri Pendidikan di bawah East Turkestan Republic kedua. Pada tahun 1955, Saifuddin berjaya mendapatkan status autonomi kepada Xinjiang dan Xinjiang dinamakan semula sebagai Xinjiang Uyghur Autonomous Region.

24. Pemerintahan PRC di Xinjiang mula-mula tak ada masalah, malah Uyghur dipandang sebagai aset penting. Burhan jadi duta ke negara-negara Arab sosialis seperti Mesir dan Syria dan menjadi jambatan antara PRC dan dunia Muslim.

25. Tapi gelombang fenomena "Kebangkitan Islam" pada 1980-an turut melanda Xinjiang. Tambahan kedudukan geografi Xinjiang yang dekat dengan Afghanistan, ramai bekas "mujahideen" yang menyertai jihad lawan USSR mula menubuhkan kumpulan militan untuk membebaskan Xinjiang. Gerakan-gerakan ini juga guna nama East Turkestan. Antaranya East Turkestan Islamic Movement (ETIM) yang ada hubungan dengan Al-Qaeda didakwa China sebagai dalang serangan pengganas di Xinjiang yang makin menjadi-jadi memasuki 1990-an. [5]

26. Ada juga gerakan separatis bukan militan seperti World Uyghur Congress yang diasaskan oleh Rebiya Kadeer, dan East Turkestan Government-in-Exile yang diasaskan oleh Anwar Yusuf Turani. Kedua-dua diasaskan pada tahun 2004. Yang menariknya Rebiya dan Anwar saling menuduh sesama mereka sebagai "pemecah-belah bangsa".

27. Namun semua gerakan East Turkestan ini menggugat keabsahan pemerintahan China di Xinjiang. Untuk mengatasi masalah ini, China melancarkan Program Pembangunan Barat atau Xibu Dakaifa (西部大開發) untuk membangunkan kawasan Barat termasuk Xinjiang, dengan harapan pembangunan akan mengurangkan jurang kekayaan antara Uyghur dan Han di Xinjiang yang dianggap sebagai penyumbang kepada semangat separatisme.

28. Tapi masalahnya, pembangunan menggalakkan lagi migrasi Cina Han ke Xinjiang. Pada tahun 1953, peratusan Uyghur dan Han ialah 75% dan 6%, peratusan berubah jadi 46% dan 39% pada tahun 2015.

29. Takut jadi minoriti di tanah sendiri, rusuhan tercetus seperti rusuhan di Urumqi pada Julai 2009 yang mengorbankan hampir 200 nyawa. Kerajaan China macam biasa, mendakwa semua ini sebagai kerja ETIM dan sewaktunya.

30. Xi Jinping yang mengambil alih tampuk pemerintahan pada tahun 2012 mahu mengambil pendekatan yang lebih keras untuk membanteras kegiatan ETIM. Terutamanya selepas berlaku kejadian serangan di stesen keretapi di Kunming, Yunnan yang mengorbankan 31 orang awam pada tahun 2014.

31. Atas alasan membanteras "Islam radikal", Xi memperkenalkan "re-education camp" (再教育营 / zai jiao yu ying). Ini bukan sekolah pendidikan vokasional, tapi lebih kepada "corrective camp" yang digunakan untuk "de-radicalize" tahanan Uyghur yang disyaki terlibat dalam ETIM. Macam Gulag di USSR lah.

32. Ada juga beberapa langkah "de-radicalization" Xi yang kontroversial seperti "Kempen Anti-Halal" sebab Kerajaan Xi melihat "halal" ini sebagai tanda Islam radikal. Undang-Undang De-Radicalization yang dikeluarkan pada tahun 2017 ada sebut "泛化清真" (fan hua qing zhen) iaitu mengaplikasikan konsep halal selain untuk tujuan makanan adalah dilarang (Artikel 2.6). Muslimah dilarang pakai burqa kerana itu tanda radikal (Artikel 2.7). Lelaki dilarang menyimpan janggut di "luar kebiasaan" (非正常蓄须 / fei zheng chang xu xu - Artikel 2.8). Ini People’s Daily eh, bukan kelentong. [6]

33. Like seriously? Tapi kan, kalau kita sendiri pun ada yang anggap Jawi sebagai Arabisasi takkan nak expect Komunis China faham konsep halal atau sunnah.

34. Hui yang tak ada kena mengena dengan separatisme Uyghur pun menerima kesan. Selain Muslim, kebebasan beragama penganut Kristian, Buddha dan Tao pun semakin tergugat di bawah Xi. Jadi orang mula pertikai Xi. "De-radicalization" hanyalah alasan, Xi sebenarnya anti-agama, takut agama mengalihkan kesetiaan rakyat terhadap Parti Komunis China.

35. Tapi yang betul-betul membuat isu re-educational camp ini menarik perhatian dunia ialah kenyataan Gay McDougall di sidang Jawatankuasa Penghapusan Diskrimasi Kaum (CERD, ye betul, ICERD itu lah), PBB pada 13 Ogos 2018 yang kata ada 1 juta Uyghur ditahan bawah re-education camp. [7]

36. Susulan daripada, pelbagai cerita horror tentang kekejaman yang berlaku di dalam re-education camp mula memenuhi media antarabangsa. Ada yang sahih, ada yang boleh diragui. Ada yang pakai gambar ahli Falun Gong kena seksa, tapi letak tajuk kesengsaraan Uyghur.

37. Berdasarkan laporan PBB ini, 23 negara termasuk US, UK, Jepun dan Australia telah mengemukakan kenyataan bersama yang mengecam China dan menggesa re-education ditutup serta merta.

38. Di kalangan negara ini, tak ada satu pun negara anggota OIC (negara-negara Islam). Malah negara-negara seperti Saudi, Iran, Pakistan, Bangladesh even Turkmenistan (saudara serumpun) siap keluarkan kenyataan bersama menyokong tindakan China.

39. Jadi ramai marah mana suara umat Islam membela nasib Uyghur, termasuk Mesut Özil yang bikin panas baru-baru ini.

40. Namun idola Özil sendiri, Erdoğan pun tak nyatakan pendirian. Sikap Erdoğan dikecam oleh media Turki dan juga gerakan-gerakan East Turkestan yang selama ini memandang Turki sebagai "abang besar" yang sentiasa bersedia untuk membela nasib negara Turkik yang lain. [8]

41. Mereka syak Erdoğan terdesak nak berbaik dengan China selepas bergaduh dengan US. Buktinya Turki telah menyenaraikan ETIM sebagai pengganas pada tahun 2017, walaupun selama ini Turki enggan berbuat demikian.

42. Rata-rata negara Islam juga dituduh senyap kerana takut nak berhadapan China. Kalau bahasa kasar sikit, tak ada "telur", dipegang oleh China. Arab Saudi dan Pakistan menerima berpuluh bilion pelaburan oleh China, confirm kena beli lah orang kata.

43. Tapi tak adil sebenarnya nak kata mereka pengecut. Mereka sebenarnya ada masalah dengan dakwaan "sejuta tahanan". Dakwaan tersebut bukan dibuat oleh siasatan tapi berdasarkan dakwaan McDougall sendiri tanpa menyatakan sebarang sumber.

44. Negara-negara Islam ini tak sokong kecaman US dan sekutunya yang berdasarkan dakwaan McDougall, tapi bukan bermaksud mereka tak prihatin dengan isu Uyghur. Kena ada siasatan impartial dari pihak PBB. "Pendedahan" di Oh Bintang atau Nangka Cheese, walaupun ada sejuta share, tak cukup untuk negara-negara ini mencabar China.

45. Suka atau tidak, isu ini intertwine dengan geopolitik. Aku cakap macam ini sebab dah agak mesti ada yang akan kecam aku "eh, orang cerita pasal hak asasi manusia lah, kau lagi nak sibuk dengan geopolitik!"

46. Menyokong gerakan pemisah untuk menyahstabil sesebuah negara bukan benda yang baru. Contoh klasik macam campur tangan NATO di Kosovo dan Negara-Negara Teluk di Syria untuk tumbangkan Bashar al-Assad. Semua bermula dengan "krisis kemanusiaan".

47. Bukan bermaksud tak berlaku kezaliman dalam kem, atau cerita-cerita penderitaan hanya rekaan/propaganda semata-mata. Tahanan berprofil tinggi seperti Muhammad Salih Halim (ulama), Rahile Dawut (profesor) dan Ablajan Ayup (penyanyi) yang jauh sekali nak dikaitkan dengan "radikal" merupakan isyarat bahawa something is wrong dengan re-education camp.

48. Cuma isu diperalatkan untuk agenda geopolitik. Negara perlu berhati-hati supaya tidak terjebak dalam usaha untuk mengabsahkan gerakan kemerdekaan.

49. Dalam isu Uyghur ini kita kena bezakan bersolidariti atas kemanusiaan dan menyokong gerakan East Turkestan.

50. Isu pertama melibatkan kemanusiaan, hak asasi untuk dapat fair trial dan tidak diseksa. Benda ini universal, terpakai untuk Uyghur, terpakai untuk Tibet, terpakai untuk Cina Han. Kisah kena electric shock dan tuai organ sudah lama dilaporkan di kalangan penganut Falun Gong yang diharamkan pada tahun 1999. Pengikut Falun Gong kebanyakan ialah Orang Han. Benda ini juga berlaku kepada separatis Tibet. Malah laporan McDougall juga ada sebut Mongol dan Tibet.

51. Isu kedua melibatkan kedaulatan ("sovereignty") China ke atas Xinjiang. Naratif yang cuba diwujudkan oleh sesetengah pihak sekarang ialah bahawa East Turkestan ialah sebuah negara merdeka sehingga China datang menjajah. Macam Aydin Anwar (aktivis Uyghur warga US) yang videonya ramai orang share.

52. Aydin menyeru ramai untuk gantikan nama Xinjiang dengan East Turkestan, dan buat perbandingan antara isu Israel-Palestin dan China-Xinjiang. Katanya Xinjiang ialah "Occupied East Turkestan". Ramai (walhal ahli akademik) sokong dakwaan demikian. Tapi cuba bandingkan klaim dia dengan kronologi sejarah dari Perenggan 7-23 (kalau tak yakin dengan aku, boleh kaji sendiri). Xinjiang ini Palestin, atau Catalonia?

53. Perasan tak selepas isu 1 juta tahanan Uyghur timbul, simbol kemerdekaan East Turkestan tetiba pop up sini sana? Poster "Save Uyghur" letak budak muka yang dicat dengan "gök bayrak" (lambang separatis Uyghur yang diadaptasi daripada bendera East Turkestan Republic). Manga Jepun pasal Mihrigul Tursun yang viral baru-baru ini pun letak gök bayrak di muka depan. Motif?

54. Ramai yang sekadar bersolidariti dengan Uyghur pun secara tidak langsung memandang simbol-simbol tersebut sebagai lambang Kaum Uyghur.

55. Tindakan Özil yang mengiktiraf East Turkestan dalam tweet yang sebenarnya dikecam oleh warganet China, bukan kenyataannya tentang Uyghur. Tapi hampir semua media tak highlight aspek itu. Motif?

56. Selain Turki, markas utama separatis Uyghur ialah AS dan Jepun. Jepun menyokong gerakan East Turkestan sejak 1930-an lagi, dengan cita-cita menjadikan East Turkestan sebagai "Manchukuo" di Asia Tengah (Manchukuo ialah negara boneka Jepun di Manchuria yang digunakan untuk memperluaskan kepentingan Jepun). Rebiya Kadeer ada kabel kuat di Jepun. Uyghur menjadi satu bidak penting dalam percaturan US-Jepun terhadap China.

57. Kita boleh tekan China untuk memperbaiki layanannya terhadap Uyghur, tapi kalau kita nak kata "Free Uyghur" "Free East Turkestan" itu dah kira mencabar kedaulatan China. China tak akan lepaskan Xinjiang atas kepentingan dari segi "energy security" dan "strategic depth" (akan diulas lebih lanjut dalam DTT3).

58. Bukan bermaksud aku setuju dengan perbuatan China, tapi mencampur adukkan isu kemanusiaan dengan kedaulatan, diapi-apikan lagi dengan dakwaan ada konspirasi Cina terhadap Muslim hanya merumitkan isu.

59. Walaupun layanan China terhadap Uyghur teruk, tapi China ialah penyokong teguh Palestin dan Muslim di Kashmir. Aku percaya negara-negara yang berdiam bukan kerana takut, tapi sebenarnya nak cari jalan tengah, tak nak ikut rentak negara-negara Barat yang ada agenda tersendiri. Bukan semudah "berdiam itu tanda lemahnya iman". Islam juga ajar bertindak dengan hikmah, kena lihat gambaran yang lebih besar.

60. China juga patut bertindak dengan hikmah dan come clean. Sikap China yang sorok-sorok dan tak telus dalam isu re-education camp dan layanan ke atas Uyghur hanya akan backfire. ISIS tunggu masa je nak venture masuk Xinjiang, isu Uyghur yang semakin disensasikan akan memudahkan lagi mereka rekrut pejuang.

61. Apa yang patut kita buat sebagai orang awam? Doakan kesejahteraan saudara seagama. Nak boikot pun boikot lah. Tapi hindari daripada mensensasikan sentimen agama dan perkauman.

62. Secara peribadi aku rasa tak wajar promote simbol East Turkestan dalam masa bersolidariti. Tapi itu kebebasan korang, aku tak berhak untuk halang. Cuma kalau kita tak suka orang buat kat kita, kita jangan buat kat orang.

63. Aku ambil jalan tengah: tak percaya bulat-bulat propaganda pro-China yang "whitewash" China seolah-olah keadaan di Xinjiang semua baik-baik sahaja, tapi juga sangsi dengan cerita sensasi berkaitan Xinjiang yang mengandungi agenda tertentu.

64. Akhir kalam, kalau ada point yang tak setuju, sila berdiskusi secara tenang. Aku tak ada kepentingan dalam isu ni, cuma menulis atas dasar penuntut ilmu dan juga permintaan ramai. Janganlah kecam-mengecam.

Versi TL;DR: Dalam mengecam tindakan China di Xinjiang yang melanggari hak asasi manusia, kita juga harus berhati-hati untuk tidak ikut rentak pihak berkepentingan yang cuba legitimize gerakan pemisah dan mengapi-apikan sentimen agama dan perkauman. Jangan beremosi dan berdoa baik-baik saja.

Rujukan (tak semua benda aku letak rujukan, hanya untuk point spesifik sahaja)


Adakah Ada Warna Darah Yang Bukan Berwarna Merah?

Cuba toreh tangan anda dan lihat darah mengalir keluar. Mesti warna merah kan? Perbezaannya hanya pada tahap kepekatan warna merah itu - sama ada merah pekat atau merah cair.

Apabila disebut tentang haiwan-haiwan yang kerap menjadi makanan kita, boleh dikatakan kebanyakannya mempunyai darah merah mirip warna darah manusia, sehinggakan ramai di antara kita mempunyai persepsi darah mesti merah.

Sebenarnya, dalam alam semulajadi yang terbentang luas ini - ada banyak lagi jenis warna darah yang ada mengalir dalam makhluk-makhluk hidup yang ada; bukan sekadar warna merah. Tahukah anda tentang jenis-jenis darah berbeza ini dan makhluk yang dikurniakan darah sedemikian rupa?

Sebut tentang darah, kita pasti akan membayangkan warna merah. Ini kerana darah manusia memang mempunyai warna merah. Warna merah darah terbentuk disebabkan kewujudan sel darah yang pada peringkat selnya sendiri - sudah pun berwarna merah.

Di dalam setiap sel darah, wujud sejenis bahan berbentuk protein yang kita gelarkan sebagai hemoglobin dan setiap hemoglobin pula dibentuk oleh unit lebih kecil, bernama 'hemes.' Hemes inilah punca utama kenapa darah berwarna merah selain memainkan peranan paling penting menjadi 'pengikat' kepada molekul-molekul zat besi yang bertanggungjawab menyalurkan oksigen.

Kenapa ada darah merah cair dan merah pekat? Kadar kepekatan warna darah bergantung kepada kadar oksigen dalam molekul zat besi yang ada. Apabila zat besi dalam darah tinggi kandungan oksigennya, warna darah akan menjadi merah tulen. Semakin kurang oksigen, semakin gelap warna darah.

Wujud beberapa jenis haiwan yang mempunyai darah biru mengalir dalam badan mereka. Kehadiran darah biru dalam badan menandakan wujudnya perbezaan besar bagaimana sistem pernafasan makhluk tersebut, kerana ketiadaan kewujudan hemoglobin dalam darah - sebaliknya kewujudan unsur yang dinamakan 'haemocynin.'

Sama seperti hemoglobin, haemocynin memainkan peranan besar menjadi pengikat kepada oksigen dalam tubuh makhluk tersebut tetapi strukturnya berbeza. Darah yang dibentuk dengan haemocynin menggunakan molekul tembaga (copper) untuk mengikat oksigen dalam sistem pengaliran darah. Apabila darah itu tiada kandungan oksigen, warna darah biru itu akan bertukar jernih dan apabila membawa oksigen, akan bertukar biru.

Antara haiwan yang mempunyai darah berwarna biru adalah belangkas, labah-labah, sotong dan udang. Ada juga jenis siput yang mempunyai darah serupa. Sesuatu yang perlu kita tahu - dalam setiap tubuh manusia juga mengandungi kandungan tembaga, secara puratanya seberat 50 ke 80mg majoritinya dalam otot atau hati kita.

Pernah jumpa makhluk berdarah hijau? Sebenarnya makhluk ini banyak di sekeliling kita dengan cacing merupakan makhluk paling banyak memiliki darah berwarna hijau. Selain cacing, serangga seperti pacat dan lintah juga merupakan kategori makhluk hidup terbesar berdarah hijau.

Darah berwarna hijau terbentuk akibat bahan yang digelarkan 'chlorocruorin' yang memberikannya warna unik itu. Bagaimanapun, darah kebanyakan makhluk yang berdarah hijau turut sama mengandungi kadar hemoglobin dalam darah - memberikan warna hijau kemerah-merahan kebiasaannya.

Pernah dengar kes tentang manusia berdarah hijau? Kes itu pernah berlaku pada tahun 2007 di Kanada, apabila seorang lelaki berusia 42 tahun (ketika itu) mendapati darah hijau mengalir dalam darahnya.  Perubahan warna itu pula berlaku disebabkan oleh pengambilan berlebihan bahan sumatriptan succinate, yang terkandung dalam ubat sakit kepala yang diambilnya.

Bahan tersebut mengubah kandungan darahnya, membentuk apa yang dinamakan sebagai sulfhemoglobin - sel darah merah yang turut sama terikat dengan sulfur. Akibat daripada kemasukan sulfur dalam darahnya, warna darahnya turut bertukar menjadi hijau. Nasib baiklah selepas 5 minggu dia berhenti mengambil ubat, dia pulih sepenuhnya.

Darah ungu pula, dimiliki oleh makhluk hidup yang kebiasaannya hidup dalam kawasan marin. Warna ungu itu pula sama seperti semua jenis darah lain, dibentuk oleh oleh sejenis bahan dalam darah yang kita namakan sebagai 'hemerythrin.'

Hemerythrin mempunyai tahap keupayaan yang jauh lebih rendah berbanding hemoglobin, hanya mampu mengangkut 1/4 kandungan oksigen jika dibandingkan. Sama seperti hemoglobin, hemerhythrin juga menggunakan unsur zat besi bagi menjalankan fungsinya.

Antara makhluk yang mempunyai darah berwarna ungu adalah brachiopods, sejenis hidupan berbentuk cangkerang dan juga cacing yang dikenali dengan nama 'sipuncula', yang hidup dalam laut dan di pantai - khasnya kawasan-kawasan beriklim sejuk.

Di antara semua jenis warna darah, warna darah paling sukar untuk ditemui adalah darah yang berwarna jernih. Ini kerana tidak banyak makhluk hidup, sama ada haiwan atau serangga yang mempunyai sistem badan sedemikian rupa. Apa yang mengejutkan - sekian lama penyelidik percaya bahawa semua makhluk hidup mempunyai sistem penghasilan darah yang akan menghasilkan pigmen warna, seterusnya menjadikan semua darah mempunyai warna asas.

Kecuali satu jenis haiwan saja - iaitu ikan yang dikenali dengan nama ikan 'ocellated icefish.' Setakat ini, inilah satu-satunya haiwan yang kita ketahui hidup dengan darah tiada warna atau jernih.

Konsep itu merupakan sesuatu yang sukar diterima satu ketika dulu, kerana apa yang kita faham - semua makhluk hidup memerlukan oksigen dalam badan dan kandungan oksigen dalam darah, akan memberikan warna unik darah bergantung kepada molekul dalam sel darah seperti yang kita bincangkan di atas.

Hidup dalam iklim sejuk pada kedalaman 1 kilometer dari permukaan bumi di Antartika, ikan ini tidak memerlukan hemoglobin dalam darah untuk pengaliran oksigen, sebaliknya oksigen akan diserap masuk dalam darah jernih mereka hanya menggunakan plasma darah yang ada. Bergantung kepada jenis ikan, ada darahnya yang sedikit kekuning-kuningan tetapi majoritinya mempunyai darah jernih - sama seperti air paip di rumah kita.


5 Masalah Kritikal Yang Boleh Diselesaikan Dengan Tenaga Nuklear

Bagi kebanyakan orang, apa yang bermain di minda selepas mendengar perkataan "nuklear" atau "tenaga nuklear" hanyalah peperangan dan senjata yang menakutkan.

Namun, apa juga yang seharusnya diketahui adalah nuklear juga mempunyai kebaikan, termasuklah tenaga bersih.

Teknologi ini sebenarnya mampu memberikan manfaat yang besar kepada manusia namun apabila ia disalahgunakan, akan membawa kehancuran.

Nuklear menghasilkan tenaga bersih 24 jam sehari, 7 hari seminggu.

Pada tahun 2018, ia menghasilkan rekod 807.1 bilion kilowatt jam elektrik dan menyediakan 55% kuasa bebas karbon di Amerika Syarikat sahaja.

Ini kerana reaktor nuklear menghasilkan jumlah tenaga yang besar melalui pembelahan, satu proses fizikal yang membahagi atom uranium untuk menghasilkan haba.

Proses pembelahan tidak mengeluarkan gas rumah hijau dan membolehkan nuklear mengelakkan pelepasan karbon sebanyak lebih daripada 520 juta metrik tan setiap tahun di Amerika Syarikat.

Loji kuasa nuklear bukan sahaja sumber yang sangat baik bagi elektrik bebas karbon, tetapi ia juga menjadi satu sumber tenaga haba yang sangat baik.

Menurut Agensi Perlindungan Alam Sekitar, sektor perindustrian menyumbang 22% daripada pelepasan gas rumah hijau di AS pada 2017.

Kebanyakan proses penting sektor perindustrian memerlukan stim berkualiti tinggi yang kini dihasilkan menggunakan bahan bakar fosil.

Menghalakan haba dari reaktor nuklear ke arah proses perindustrian seperti penapisan minyak, pemanasan daerah dan baja dapat membantu mengurangkan pengeluaran karbon dan membantu proses pengeluaran intensif tenaga yang lain.

Hampir 30% daripada pelepasan gas rumah kaca datang dari sektor pengangkutan, menjadikannya penyumbang terbesar pencemaran karbon A.S dan di dunia.

Tetapi bagaimana jika kita dapat memanaskan haba bersuhu tinggi daripada reaktor nuklear semasa dan, pada masa akan datang, reaktor nuklear yangcanggih?

Haba termal nuklear boleh digunakan untuk menghasilkan hidrogen, sebuah pengangkut tenaga yang dihasilkan terutamanya melalui pembaharuan metana stim dari gas asli.

Proses ini menukarkan wap bersuhu tinggi dan metana ke dalam gas hidrogen, tetapi ia juga menghasilkan karbon dioksida.

Nuklear boleh melakukan proses ini tanpa melepaskan karbon dioksida dengan menggunakan haba dari reaktor dan elektrolisis, pemisahan air kepada hidrogen dan oksigen menggunakan elektrik.

Pendekatan ini mengurangkan pelepasan karbon dan membuka pintu kepada kemajuan mesra alam sekitar dalam kenderaan elektrik, peningkatan biofuel, dan pengeluaran bahan api sintetik.

Hampir satu pertiga dari dunia tidak mempunyai akses kepada air minuman yang bersih, dengan lebih daripada 2 bilion orang yang tinggal di negara-negara yang terjejas oleh kekurangan air.

Angka-angka ini dijangka akan semaking meningkat. Loji-loji penyahgaraman semasa di seluruh dunia menghasilkan 10 trilion gelen air minuman setiap tahun.

Lebih banyak akan datang untuk memenuhi keperluan air masa hadapan, yang dijangka berkembang sehingga 30% dalam 3 dekad akan datang.

Loji penyahgaraman sedia ada adalah intensif tenaga dan bergantung kepada bahan api fosil. Pertambahan loji-loji ini akan membawa kepada peningkatan dalam pelepasan gas rumah hijau.

Tenaga nuklear boleh memainkan peranan utama dalam menyediakan tenaga pelepasan rendah yang akan membawa kita lebih dekat untuk mendapatkan bekalan air di seluruh dunia yang lebih selamat.

Sebuah armada reaktor nuklear yang baru dapat mempercepat proses ini.

Reaktor modular kecil (SMR) akan menawarkan fleksibiliti dalam saiz dan operasi untuk menjana tenaga elektrik serta tenaga haba di loji penyahgaraman air laut.

Pengangkutan bahan bakar diesel adalah penting kepada masyarakat dan ketenteraan.

Para penduduk sangat bergantung kepada penghantaran bahan bakar ini tepat pada masanya untuk mengelakkan gangguan kuasa.

Dan dengan reaktor nuklear termaju, kita dapat menghapuskan risiko-risiko ini dengan membawa kuasa yang boleh dipercayai secara langsung ke kawasan-kawasan yang memerlukan.

Reaktor-reaktor kini menjadi semakin kecil dari segi saiz sehingga dapat dipasang di bahagian belakang trak-semi.

Reaktor mikro adalah serba boleh, boleh dipercayai, menawarkan kemudahan dan akses kepada kuasa nuklear di mana-mana sahaja.

Reka bentuk yang boleh disesuaikan menjadikannya sebagai watak utama dalam menyediakan tenaga bebas karbon yang boleh dipercayai ke lokasi yang sukar dan mencabar.

Sistem yang lebih kecil, dapat diangkut dan dibina oleh kilang boleh menjana tenaga untuk proses perindustrian bersama dengan pemanasan atau penyejukan kawasan rumah serta perniagaan di kawasan luar bandar, termasuklah kawasan bencana.

Ia juga boleh meningkatkan daya tahan dan kebolehpercayaan tenaga di pangkalan tentera terpencil di seluruh dunia.